text:
Рөстәм Хәмитов Межгорье ҡалаһының социаль объекттарында булды
Башҡортостан Президенты Рөстәм Хәмитов республика райондары буйлап эш сәфәре барышында Межгорье ҡалаһының социаль объекттарында булды.
«Йәшлек» балалар-үҫмерҙәр спорт мәктәбендә республика етәксеһе көрәш, аэробика, тренажер залдарын һәм хоккей ҡумтаһын ҡараны. Учреждениела йәмғеһе 11 секция эшләй. Мәктәп директоры Галина Четвертакова һүҙҙәренсә, хоккей менән, мәҫәлән, 65 бала шөғөлләнә, уҡыусылар төрлө ярыштарҙа даими ҡатнаша.
Шулай уҡ Рөстәм Хәмитов ҡаланың 2-се урта мәктәбендә булды. Учреждение 1988 йылда төҙөлгән. Унда 530 бала уҡый, 46 уҡытыусы эшләй. Мәктәптә ике заманса компьютер класы бар, дәрестәрҙә интерактив таҡта ҡулланыла. Уҡытыусылар һүҙҙәренсә, интернет тиҙлеге менән бәйле ҡайһы быр ҡыйынлыҡтар килеп тыуа. Әммә Межгорье хакимиәте башлығы Виктор Панченко хәбәр итеүенсә, оҙаҡламай төбәктә «Сотел» компанияһы эшләй башлаясаҡ. Ул ваҡытта был мәсьәлә хәл ителәсәк, тип көтөлә.
Мәктәптә өс спорт залы бар. Уларҙың береһендә сәләмәтлеге насар булған балалар шөғөлләнә. Рөстәм Хәмитов физика, химия, информатика, тыуған яҡ тарихы бүлмәләрен ҡарап сыҡты. Дөйөм алғанда, бинаны ремонтлауға, мәктәп директоры Ольга Орлова һүҙҙәренсә, 800 меңгә яҡын аҡса кәрәк.
Башҡортостан Президенты мәктәп янында урынлашҡан стадионда ла булды. Асыҡланыуынса, был территорияға ла ремонт талап ителә. Атап әйткәндә, бында түшәмде һәм йүгереү юлдарын яңыртырға кәрәк.


c: text/html

text:
Күмертауҙа ҡала Советына депутатлыҡҡа кандидаттарҙы теркәү тамамланды
Күмертауҙа урындағы үҙидараның һайлаулы органдарына депутатлыҡҡа кандидаттар исемлеге төҙөлдө. Ҡаланың территориаль һайлау комиссияһы рәйесе Сергей Дземаның «Башинформ»агентлығына хәбәр итеүенсә, бер мандатлы һайлау округтары буйынса 49 кандидат теркәлгән, шуларҙың 17-һе — үҙен үҙе күрһәтеүселәр, ҡалғандары — сәйәси партиялар вәкилдәре. Берҙәм һайлау округы буйынса «Берҙәм Рәсәй», «Ғәҙел Рәсәй» һәм Рәсәйҙең либераль-демократик партияһынан 30 кандидат теркәлгән. Бер кандидат, ҡала хакимиәте башлығы, көн элгәре үҙенең кандидатураһын алған. Ике кандидат теркәүгә үткәрелмәгән.
Сергей Дзема һүҙҙәренсә, 4 мартта үтәсәк һайлауҙарға ҡалала 27 участка һайлау комиссияһын ойоштороу планлаштырыла, үткән һайлау кампанияһына ҡарағанда был берәүгә кәм. Марттағы һайлауҙарҙа Үҙәк район дауаханаһында һайлау участкаһы булмаясаҡ. Үткән аҙнала Рәсәй Президенты һайлауҙарында икенсе урындан тороп ҡатнашыу өсөн теркәүҙән төшөрөү таныҡлыҡтары бирелә башланы. Күмертау ҡалаһының территориаль һайлау комиссияһы бөгөнгө көндә ошондай биш таныҡлыҡ биргән.

robotstxt: allowed

filter: keep


text:
Башҡорт дәүләт университетында ЮНЕСКО клубы асылды
Башҡорт дәүләт университетында ЮНЕСКО клубы асылды, уны булдырыу тураһындағы положение вуздың Ғалимдар советы ултырышында раҫланды, тип хәбәр иттеләр университеттың матбуғат хеҙмәтенән.
Уҡыусыларҙың, студенттарҙың, аспиранттарҙың һәм уҡытыусыларҙың был ирекле йәмәғәт ойошмаһы «Цефея» исемен алды. Буласаҡ белгестәрҙе юғары мәҙәниәтле, интеллигентлы, социаль әүҙем шәхес, лидер һәм ватансы булараҡ формалаштырыу; белем һәм тәрбиә биреү системаһында алдынғы тәжрибә менән уртаҡлашыу; башҡорт халҡының һәм республикала йәшәүсе башҡа халыҡтарҙың телен һәм мәҙәниәтен һаҡлап ҡалыу һәм үҫтереүгә булышлыҡ итеү клуб эшмәкәрлегенең төп маҡсаттары булып тора.
Мәҙәни-ара аралашыу, конфессия-ара хеҙмәттәшлек итеү, экология, социаль проекттар, халыҡ-ара документация, журналистика ЮНЕСКО клубы эшмәкәрлегенең төп йүнәлештәре иҫәбендә. Эшмәкәрлек сиктәрендә мәҙәниәт көндәрен, семинарҙар, экологик акциялар, конкурстар, хәйриә акцияларын үткәреү планлаштырыла. Клуб республиканың йәмәғәт ойошмалары, мәҙәни үҙәктәре менән хеҙмәттәшлек итәсәк.
Теләгән һәр кем «Цефея» ЮНЕСКО клубының ағзаһы була ала. Мәғлүмәт алыу өсөн этика, эстетика һәм культурология кафедраһына – 416а һанлы бүлмәгә (физика-математика корпусы) мөрәжәғәт итергә. Белешмәләр өсөн телефон: 229-96-64 (Регина Маевская). Электрон адрес: unescoclub-zefeya@mail.ru.


text:
Әсә һәм бала
- Подробности
- Родительская категория: Әҙәбиәт
- Опубликовано 22.09.2010 17:39
Тыуған ауылыма ҡайтҡан һайын, мин ҡасандыр йәшләй генә белгән, уларҙың эшләп йөрөгәненә үҙем шаһит булған ҡарттарҙың бер-бер артлы үлә барғанын күрәм. Ниндәйҙер мөғжизә арҡаһында ғына өлкән йәшкә еткән һуғыш ветерандары тормоштан туҙып, ерҙә эшләүҙән бөгөлөп үлә, көнөн-төнөн тигәндәй мал-тыуар ҡараған ҡатын-ҡыҙ, һалдат ҡатындары ҡырыла, ҡайһы саҡ уларҙың был үлеме ауыр тормоштан ҡотолоу ҙа һымаҡ — атай ҡәберенә барғанда мин зыяратта әле үлән дә ҡаплап өлгөрмәгән әллә күпме өр-яңы ҡалҡыулыҡ күрәм.
Быйыл япа-яңғыҙ, бөтәһе, шул иҫәптән берҙән-бер улы тарафынан да онотолған Сафия апай үлде. Уйлап ҡараһаң, йәштән үк ирҙәр эшенә егелгән, аслыҡты, һыуыҡты үткәргән һәм, әйтергә яраһа, үҙҙәренең һалдат ирҙәре менән кешелек донъяһының ҡан дошманын еңгән Рәсәй һалдаттарының береһенең үлеме ине был.
Иҫтә, ошо Сафия апай, йәки ир Сафия, уны ауылда шулай тип йөрөтәләр ине, миңә, маңҡа ғына малайға, шул йылдарын уҡ оло кеше булып күренә ине. Яңы ғына ирегән һалҡын бураҙна буйлап һабан тотоп бара, ялан аяҡ бара (ҡай саҡ йоҡа ғына ҡар яуып үткән саҡтар ҙа була), илай-илай, инәлә-ялбара, күтәртер хәлгә еткән колхоз аттарын ҡыуа; бригада ерҙәренә барыр өсөн Яйыҡ аша сығырға кәрәк, Сафия апай боҙло һыуға төшөп арбаны этә; орлоҡ игене тултырылған ауыр тоҡтарҙы ташығанын да, тишек-тошоҡ сарыҡтар кейеп, бәләкәй сана менән йылға аръяғынан сей ерек ташығанын да бик яҡшы хәтерләйем. Эйе, барыһы ла кисә генә булған кеүек.
Һуғыш ауырлығын ирҙәрҙән кәм күрмәгән ошо һалдаткалар, Рәсәйҙең тарихи ҡатындары, награда, бүләктәр, льготалар алып өйрәнмәгән, юбилей йылдарында ла уларға бүләк тәтемәй, улар иҫтәлегенә обелискылар ҙа ҡуйылмай. Улар үҙҙәренең йәшәйешенең ысын бейеклеген аңламайҙар, был хаҡта уйлана ла белмәйҙәр, көнкүрештәре лә бүтәндәрҙән әллә ни айырылмай, хөртөрәк булмаһа әле; колхоздың бәләкәй генә пенсияһына һәм һирәкләп бушҡа килтерелгән утынға ҡәнәғәт булып көн итәләр.
Быға тиклем ҡайтҡандарымда мин Сафия апайҙың гел генә үҙенең бәләкәй өйөнөң тәҙрәһенән ҡарап ултырғанын күрә торғайным. Быяла аша уның тәрән йыйырсыҡтар менән телгеләнгән һары йөҙө лә, күҙҙәренә үк төшөрөп ябынған бигүк таҙа булмаған аҡ яулығы күренер ине. Урам буйлап кем үтһә лә, кипкән ҡулын ҡаштары өҫтөнә ҡуя ла, тәҙрә быялаһына терәлеп тигәндәй, һуҡырая башлаған күҙҙәре менән ҡарап оҙатып ҡала. Ул улын көтә.
Юҡ, уның улы, берҙән-бер улы, һуғышта үлмәгән, һуғыштан һуң тыуған кеше, төрмәлә лә ултырмай, сит илгә лә сығып китмәгән. Ул күптән инде армияла хеҙмәт иткән, армиянан һуң вербовка менән әллә Төньяҡҡа, әллә Себергә сығып киткән дә кеше диңгеҙе эсенә сумған. Дөрөҫ, һирәкләп, биш, ете йылға бер ауылда күренә торғайны, ул саҡта инде Сафия апай үҙенең берҙән-бер байрам күлдәген кейә, сыбар кәшмир яулығын ябына ла, дермантин сумкаһын тотоп, магазинға йөрөй. Эсеп алғас, йомро күкрәгендә “Үләм, әммә газды кәметмәйем!” тип яҙылған татуировкаһы күренһен өсөн, нейлон күлдәген кендегенә тиклем ысҡындырған улы ауыл ҡыҙыра, тиҫтерҙәре менән осрашып, уларҙың ҡулын ҡыҫа, фильтрлы сигареттар менән һыйлай һәм, нимәлер эҙләгән кеше булып, бер кеҫәһенән икенсе кеҫәһенә аҡсалар төргәген күсереп һала, йәнәһе, күрегеҙ, бына минең аҡса ниндәй күп. Тиҫтерҙәрен, күрше ирҙәрҙе үҙҙәренә саҡырып эсерә, бөтһә, әсәһен яңынан араҡыға йүгертә. Иҫергәс, оҙон аҡсалары менән маҡтана, аҡса нимә ул, тфү, минең өсөн ул сүп, мең һумды күҙҙе лә йоммай кәрткә һалып уйнай алам, тип һөйләнә. Һәм ҡапыл, иҫерек йөҙөн етдиләндереп, әсәһенең өйө бик тә иҫкергәнлеге, яңыны һалырға кәрәклеге хаҡында һөйләргә керешә, иртәгә үк ағас белешергә сыға, транспорт килешә, оҫталар таба, хәйер, иң яҡшыһы, ауылда берәйһе өй һатмаймы икән, тип ныҡырға тотона. Һатыусы табылһа, яңыны һалғанға ҡарағанда тиҙерәк тә булыр ине. Көн артынан көн үтә, аҙналар үтә, ә үҙе китмәй эсә, яңы өй тураһында бөтөнләй онота, аҡса төргәге йоҡарғандан-йоҡара, һәм ниһайәт, бер көн һуҡыр тин дә ҡалмағас, юлға әсәһенең пенсия аҡсаһын ала ла йәнә юғала. Оҙаҡҡа юғала.
Бер ваҡыт ул ғаиләһе менән ҡайтып төштө. Йоп-йомро, ҡыҫҡа аяҡлы ҡатыны һәм ике малайы. Малайҙарының береһенә өс йәш, икенсеһенә — биш. Көньяҡҡа китеп барыуҙары икән, үтеп барышлай өс көнгә туҡтағандар. Килен кеше ҡәйнәһенә мыҫҡыллы-һауалы ҡараны, ә малайҙар оҙон күлдәкле сәйер генә ҡарсыҡ үҙҙәренең өләсәләре икәнлегенә һис ышана алманы. Балалар ҙа, уларҙың ата-әсәләре лә үҙ-ара тик русса ғына һөйләште. Балалар иһә башҡортса бөтөнләй аңламайҙар ине, әсәләре татар, аталары башҡорт булһа ла. Өләсәләре урыҫса бер һүҙ ҙә белмәй, ҡысҡырыбыраҡ өндәшһә, ейәндәре аңларҙар һымаҡ ине уға, шуға ла ул яратыу, иркәләү һүҙҙәрен тауышын күтәреберәк әйтте, ә ейәндәре уға бүре һымаҡ ҡараны һәм бер көн биш йәшлек ейәне тотто ла өләсәһенең йөҙөнә уйынсыҡ пистолеттан атты ла ебәрҙе — пластмасса пуля уның күҙенә саҡ теймәне. “Ниңә аттың?” — тигән һорауға малай: “Ә ниңә ул миңә ҡысҡыра?” — тип яуапланы.
Һуңғы тапҡыр улы бынан биш йыл элек ҡайтҡайны. Бер үҙе генә ҡайтҡайны. Ҡартайғайны, башы ла пеләшләнгәйне. Сафия апай хәҙер һыйыр ҙа, ҡаҙ ҙа, тауыҡ та тотмай ине инде, пенсияһына ғына йәшәп ята. Утынды колхоз килтереп бирә, күршеһе Шәйхелислам ҡатыны менән бысып, ярып ҡуя. Өйө шиңде, бер яҡҡа ҡыйшайып сүкте. Улы, әсәйҙең ғүмеренә ошо йорт етер, яңыһы менән булашып тормам инде, тип уйланы, ахыры, ул турала бүтән һүҙ ҡуҙғатманы. Тағы аҙна буйы эсте һәм китер алдынан күршеһе Шәйхелисламға йөҙ һум тотторҙо: “Әсәй үлеп-маҙар китһә, ерләрһең”. Шәйхелислам уның адресын һораны, теге-был булһа, телеграмма һуғырмын, тине, ҡунаҡ бер ҡағыҙ киҫәгенә адресын сыймаҡланы, әммә ҡайтырын-ҡайтмаҫын ныҡлы ғына әйтмәне.
Сафия шым ғына үлде. Күршеләре ҡәбер ҡаҙҙы, кипкән кәүҙәһен йыуып аҡ сепрәккә төрҙө, Шәйхелислам ҡалдырған адрес буйынса телеграмма бирҙе. Уны көттөләр, ике көн ҡарсыҡтың мәйете үҙ өйөндә ятты, көтөп ятты, әммә улы ҡайтманы.
Ә бит уның улы булмауы ла ихтимал ине. Юҡ, ул тыуҙы, законлы иренән тыуҙы, шулай ҙа малайҙың булмауы бар ине; эйе, икенсе кеше булыр, икенсе тарафта көн итер, икенсе атай, икенсе әсәй менән йәшәр һәм, бәлки, алыҫ башҡорт ауылында үҙенең ысын әсәһе йәшәүен башына ла килтермәҫ ине.
Сафия апайҙың ире Ғәзиз ағай, ҡырҡ бишенсе йылда икенсегә яраланып, өс ай госпиталдә ятҡандан һуң, ауылға ҡайтып төштө. Аяҡ-ҡулы иҫән, ә бына үпкәһенә немец снарядының цинклы ярсығы инеп ултырғайны. Ауыл ас һәм һуғыштан арыған, ә аслыҡтан йонсоған һалдаттың ҡанын туберкулез бациллалары тиҙ еңеп алды. Ул йүткерә, үпкәһен ҡаҡыра башланы. Ғәзиз ағай менән Сафия апай һуғышҡа тиклем үк өйләнешкәйнеләр, әммә балалары булманы, дөрөҫөрәге, тыуып торҙо, бәләкәй көйө үлеп торҙо. Ғөмүмән, балалар үлеме ул йылдарҙа ауылда ғәҙәти хәл ине. Һәм бына дүрт йыл айырылышып йәшәгәндән һуң, яңынан өйләнешкән йәштәр кеүек, улар йәнә бер бала яһаны. Аслыҡ булыуға, үлмәҫлек кенә туҡланып йәшәүгә ҡарамаҫтан, йәштәрҙең балалары таҙа булып тыуҙы. Бала биш айлыҡ булғас, Ғәзиз ағайҙы сереп бөтөп барған үпкәләре менән ҡалаға дауаханаға һалдылар. Ул өйөнә йылы, өмөтлө хаттар яҙҙы. Ҡатын-ҡыҙ йөрәге менән Сафия апай иренә ауыр икәнен аңланы һәм уның янына барып ҡайтырға ниәтләнде.
Уның бер ҡасан да ауылдан сыҡҡаны, район үҙәгенән дә алыҫыраҡ йөрөгәне юҡ, бер тапҡыр ҙа поезға ултырғаны булманы. Ҡатындар уның ниәтен һүндерергә тырышты, күкрәк балаһы менән ҡайҙа йөрөйһөң, харап ҡына булырһың бит, тинеләр. “Юҡ, барам!” — тине ул ҡаршы килеүселәргә. Йыйған әҙерәк аҡсаһы бар, ләкин йөрөгән кеше, ул ғына поезға етмәй тигәс, туғандарынан алып торҙо, идарала биш килограмм он яҙҙылар, табикмәк, ҡоймаҡ, кипкән алма менән пирог әҙерләне, бер литрлы банкаға май тултырҙы, ике тиҫтәгә яҡын йомортҡа бешерҙе лә арҡаһына киндер тоҡ аҫып, одеял ишаратына ураған балаһын ҡулына тотоп, юлға сыҡты. Күршеләр, мәрхүм Исламгәрәй ағай, Шәйхисламдың атаһы, һуғышта булған, үҙебеҙҙең, унан сит илдең ерҙәре буйлап атлап Эльбаға тиклем еткән кеше, нисек барырға икәнен өйрәтте. “Поездар төрлө яҡҡа йөрөй, тегеләй ҙә, былай ҙа, тегендә лә ҡала, бында ла ҡала, һин Өфө яғына киткәненә ултыр, поезға эләгер өсөн билет алырға кәрәк. Касса янына бар ҙа әйт: “Уфа” — аңларҙар. Поездар өс кенә минут туҡталып тора, өлгөрөргә тырыш. Һин былай ит. Берәй башҡорт янына бар, ул тирәлә беҙҙең халыҡ күп була торған, берәй ир кешегә өндәшһәң бигерәк тә яҡшы булыр, билет алырға, поезға ултырырға ярҙам ит әле, тиң. Аңлат, шулай, шулай, тиң. Барып етерһең, табырһың, бөтә ерҙә лә кеше, ҡурҡма, һораш...”
- Назад
- Вперёд >>


text:
Республикала башҡорт теленән Төбәк диктанты ойошторола
ӨФӨ, 2016 йыл, 14 апрель. /«Башинформ» мәғлүмәт агентлығы, Ләйлә Аралбаева/.
23 апрелдә Башҡорт дәүләт университеты башҡорт теленән төбәк кимәлендә диктант ойоштора. Акция төп юғары уҡыу йортонда, уның филиалдарында, институттарында уҙғарыла. Өфөлә, Бөрөлә, Сибайҙа, Стәрлетамаҡта һәм Нефтекамала туған телдән белем кимәле тикшереләсәк. Сара иртәнге сәғәт 10-да башлана.
Акцияны ойоштороусылар хәбәр итеүенсә, диктанттың девизы — «Башҡорт телендә һөйләшәм, башҡорт телендә яҙам». Проекттың бурысы — киң мәғлүмәт саралары һәм йәмғиәттең иғтибарын грамоталылыҡ проблемаһына йүнәлтеү, һәр кемгә ирекле диктант барышында үҙенең белемен тикшерергә мөмкинлек биреү, белемле булыуҙы модаға индереү.
Башҡорт теленән диктант яҙыу өсөн алдан теркәлергә кәрәкмәй. Акцияла ҡатнашыусылар бланкта үҙенең ысын исемен яҙмаҫҡа хоҡуҡлы. Тулыраҡ мәғлүмәт башҡорт филологияһы һәм журналистика факультетының сайтында бирелгән. Белешмә өсөн телефон: (347) 272-33-82; 273-82-72. Ҡатнашыусылар канцелярия кәрәк-ярағы менән тәьмин ителәсәк.
Башҡорт теленән төбәк диктанты тәүге тапҡыр 2015 йылдың апрелендә ойошторолдо. Сарала 100-ҙән ашыу кеше ҡатнашты. Яҙыусылар, журналистар, уҡытыусылар, студенттар һәм уҡыусылар туған телдән белемен тикшерҙе. Бөйөк Еңеүҙең 70 йыллығы алдынан диктант тексы Яныбай Хамматовтың «Башҡорттар китте һуғышҡа» романынан алынды. Уны Рәсәйҙең һәм Башҡортостандың халыҡ артисы, Башҡортостандың Салауат Юлаев исемендәге дәүләт премияһы лауреаты, М.Ғафури исемендәге Башҡорт драма театры актеры, күп классик һәм заманса пьесаларҙы башҡорт теленә тәржемәләүсе Хөрмәтулла Үтәшев уҡыны.


text:
Сауҙа итеүҙең инновацион технологияларына өйрәтәсәктәр
Өфөнөң сауҙа предприятиелары етәкселәрен сауҙа итеүҙең инновацион технологияларына уҡытасаҡтар. "Сауҙа эволюцияһы-2009. Бизнеста инновацион технологиялар" бушлай семинары июнь башында Башпотребсоюзда үтәсәк.
Уҡыуҙы БР Эшҡыуарлыҡ буйынса дәүләт комитеты һәм Өфө ҡалаһы ҡала округы хакимиәте ярҙамында Башҡортостан сауҙа ассоциацияһы, БР сауҙа-сәнәғәт палатаһы, "Сауҙа проекты" компанияһы ойоштора.
БР Сауҙа-сәнәғәт палатаһынан хәбәр итеүҙәренсә, семинарҙа сауҙа һәм йәмәғәт туҡланыуы өлкәһендә эшләүсе 200-ләп предпритие етәксеһе һәм эшҡыуар ҡатнашыуы көтөлә. Улар үҙ бизнесын үҫтереү өсөн мөһим мәғлүмәт аласаҡ һәм коллегалары менән тәжрибә уртаҡлашасаҡ.
Семинар дәрестәрендә сертификатлаштырыу, клиенттар йәлеп итеү технологиялары, электрон документтар әйләнеше, кадрҙар потенциалы менән идара итеүҙә аутсорсинг технологияларын файҙаланыу тураһында һүҙ барасаҡ.


text:
“Башҡортостан” телерадиокомпанияһы вәкилдәре Төркиәлә белемдәрен камиллаштыра
Төркиәнең Анталья ҡалаһында төрөк телдәрендә хәбәр тапшырыусы дәүләт радиокомпаниялары хеҙмәткәрҙәре өсөн семинар башланды.
Унда “Башҡортостан” телерадиокомпанияһы хеҙмәткәрҙәре Тәнзилә Үлмәҫбаева һәм Гүзәлиә Борханова ҡатнаша. Семинар программаһында төрөк телен үҙләштереү, тура эфир, репортаж техникаһын, концерт һәм интернет-тапшырыуҙарын ойоштороу нескәлектәренә өйрәнеү индерелгән. Бындай сара беренсе тапҡыр үткәрелә. Уның ойоштороусылары – Төркиәнең дәүләт телерадиокомпанияһы һәм Анкара радиоһы.


text:
Фото:
Дәүләт Думаһы депутаты Башҡортостандың иң яҡшы каратистарын бүләкләне
Фото:
Дәүләт Думаһы депутаты Иршат Фәхретдинов Стәрлетамаҡта Башҡортостандың иң яҡшы каратист-юниорҙарына наградалар тапшырҙы. Был хаҡта «Башинформ» агентлығына депутаттың матбуғат секретары Полина Вишневская хәбәр итте.
Кубок һәм грамоталар алған спортсыларға 5-16 йәш. Йәш булыуҙарына ҡарамаҫтан, уларҙың күбеһе донъя һәм Европа чемпионаттары еңеүселәре. Егеттәр айырыуса һуңғы ике йылда ҙур уңыштарға өлгәшкән.
Йәш каратистарҙың тренеры, «Шотокан» спорт клубы етәксеһе Валерий Махновский ҙа Иршат Фәхретдинов ҡулынан бүләк алды. Ул тәрбиәләнеүселәренең әлеге мәлдә 1 — 3 июлдә Мәскәүҙә үтәсәк каратэ буйынса донъя чемпионатына әҙерләнеүҙәре хаҡында һөйләне.
Иршат Фәхретдинов Стәрлетамаҡта балалар йортона ла барҙы. Унда 64 бала йәшәй, 34-е патронат тәрбиәгә алынған. Депутат балалар йортон ҡарап сыҡты, балалар әҙерләгән концертта булды һәм бында тәрбиәләнгәндәргә матди ярҙам күрһәтте. Балалар походтарға йөрөй алһын өсөн был аҡсаға туристик инвентарь һатып алынасаҡ.


text:
Фото:
Максим Чудов чемпионатҡа ҡунаҡ сифатында килә
Фото:
Өфө 1 марттан 5-енә тиклем Биатлон буйынса Рәсәй федераль именлек хеҙмәте чемпионатын ҡабул итә. Ярыштар "Биатлон" спорт-һауыҡтырыу комплексында үтә һәм унда Рәсәйҙең ете федераль округы йыйылма командалары ҡатнаша. Башҡортостан спортсыларына Кировта үтәсәк һайлау һыҙығын үтәһе лә бар әле. Бында төбәк ярыштары үткәрелеп, Башҡортостандың баш ҡалаһына юлланасаҡ йыйылма команда составы асыҡланасаҡ.
"Башинформ" агентлығына БР "Динамо" физкультура-спорт йәмғиәтенән хәбәр итеүҙәренсә, Өфө биатлон үҙәгенең алты тәрбиәләнеүсе төбәк йыйылма командаһына инергә иҫәп тота. Өфөлә үтәсәк чемпионатта Федераль именлек хеҙмәте офицеры Максим Чудов ҡатнашмаясаҡ, сөнки Ванкуверҙағы олимпиаданан ул 1 мартта ғына ҡайтасаҡ. Уны “Биатлон” комплексына абруйлы ҡунаҡ булараҡ саҡырырға ниәтләйҙәр.


text:
2014-2016 йылдарға өс яҡлы килешеүгә ҡул ҡуйылдыФото: Олег Яровиков
2014-2016 йылдарға өс яҡлы килешеүгә ҡул ҡуйылды
2014-2016 йылдарға өс яҡлы килешеүгә ҡул ҡуйылдыФото: Олег Яровиков
Йома көнө Өфөлә Республика социаль-хеҙмәт мөнәсәбәттәрен көйләү буйынса өс яҡлы комиссияның киңәйтелгән ултырышында БР Профсоюздар федерацияһы, эш биреүселәр берләшмәләре һәм Башҡортостан Хөкүмәте араһында 2014-2016 йылдарға Республика килешеүе төҙөлдө.
Килешеүгә Башҡортостан Президенты Рөстәм Хәмитов, БР Профсоюздар Федерацияһы рәйесе Әмирхан Сәмерханов һәм республиканың Сауҙа-сәнәғәт палатаһы президенты Юрий Пустовгаров ҡул ҡуйҙы.
Документҡа, хәүефһеҙ хеҙмәт шарттары булдырыу, халыҡты эш менән тәьмин итеү һәм хеҙмәткәрҙәрҙе социаль яҡлау йүнәлештәрен индереп, социаль сәйәсәттең бөтә төп мәсьәләләре буйынса яҡтарҙың 190 йөкләмәһе индерелгән.
Тәүге бер йыллыҡ өс яҡлы килешеү 1994 йылда төҙөлә. Әлеге ваҡытта иҫәп буйынса туғыҙынсы республика килешеүе тормошҡа ашырыла – ул 2011-2013 йылдарға иҫәпләнгән. Бынан тыш, Башҡортостанда 18 республика тармаҡ, 62 территориаль килешеү һәм ете меңдән ашыу коллектив договор үҙ көсөндә.


text:
Технопарктарға Башҡортостанда 650 гектар ер бүленәсәк
Башҡортостанда технопарктар ойоштороу өсөн ике ҙур территория билдәләнгән. Икеһе лә Өфөнән алыҫ түгел ерҙән бүленгән. Майҙаны 150 гектарға тиң беренсеһе — Благовещенск янында, Өфө ТЭЦ-ы эргәһендә, дөйөм майҙаны 500 гектар самаһына тиң икенсе территория Миловка районында, 5-се ТЭЦ янында урынлашҡан.
— Был участкалары төҙөкләндерелгән, йылылыҡ, һыу, электр уты үткән, юлдары һалынған, ғөмүмән, эш башлауға тулыһынса әҙер заманса майҙансыҡтар буласаҡ. Индустриаль проекттар — Благовещенск майҙансығы нигеҙендә, ә юғары технологиялы проекттар 5-се ТЭЦ районында урынлашасаҡ. Бөгөнгө көндә өҫтөнлөклө проекттар исемлегендә бындайҙар әлегә 50-ләп йыйылған. Үкенескә күрә, беҙҙә әлегә тиклем тарҡаулыҡ хөкөм һөрә, үҙ алдына эш итеүсе күп һанлы инновацион төркөмдәр һөҙөмтәлә дөйөм бер продукт эшләп сығарырға мөмкинлек бирмәй. Теге йәки был продукттарҙы баҙарға уңышлы сығарыр өсөн бергәләп тырышырға кәрәк, — тип иҫәпләй Башҡортостан Хөкүмәте Премьер-министры урынбаҫары — сәнәғәт һәм инновацион сәйәсәт министры Марат Мөлөков.


text:
Баш ҡалала Республика телевизион милли мәҙәниәттәр фестиваленең гала-концерты үтәсәк
Башҡортостан Республикаһы халыҡтарының милли мәҙәниәттәре республика телевизион фестиваль-марафонының гала-концерты Өфөлә 8 декабрҙә «Нефтсе» мәҙәниәт һарайында үтәсәк.
Милли мәҙәниәттәр фестивале – Башҡортостанда Милләт-ара татыулыҡты нығытыу йылына арналған ҙур проект. Ул октябрҙә старт алды һәм бер ай дауамында республиканың барлыҡ тиерлек район һәм ҡалаларын йәлеп итте. Республика халыҡтарының милли мәҙәниәттәрен, халыҡ ижады жанрҙарын һаҡлап ҡалыу һәм үҫтереү, Башҡортостан халыҡтары араһында дуҫлыҡты нығытыу фестиваль маҡсаттары булып тора. Уны ойоштороусылар булып Башҡортостан Республикаһының Мәҙәниәт министрлығы, Республика халыҡ ижады үҙәге, «Башҡортостан» телерадиокомпанияһы дәүләт унитар предприятиеһы, республика ҡала округтары һәм муниципаль райондары хакимиәттәре сығыш яһаны.
Иҫегеҙгә төшөрәбеҙ, фестивалде асыу тантанаһы Архангел ауылында үтте. Унда Өфөнән, Архангел, Ҡырмыҫҡалы, Иглин һәм Өфө райондарынан үҙешмәкәр коллективтар ҡатнашты.
Артабан фестиваль республиканың көньяҡ-көнсығыш райондарына юлланды, унда эстафетаны Белорет районы ҡабул итте. Халыҡтарҙың милли мәҙәниәттәре фестиваль-марафонында Белорет районынан дүрт халыҡ фольклор коллективы сығыш яһаны.
Артабан фестиваль-марафон Баймаҡ ҡалаһына юлланды, унда Хәйбулла, Йылайыр райондарының һәм Сибай ҡалаһының фольклор коллективтары үҙ ижады менән таныштырҙы.
15 октябрҙә фестивалде – Мәләүездә һәм Стәрлетамаҡта, 18 октябрҙә — Кушнаренко ауылында һәм Нефтекама, Яңауыл ҡалаларында, 19 октябрҙә — Бөрөлә, 21 октябрҙә Саҡмағош, Раевка ауылдарында һәм Бәләбәй ҡалаһында ҡабул иттеләр. Фестиваль 22 октябрҙә Оло Ыҡтамаҡ ауылында тамамланды.
«Башинформ» агентлығына ойоштороусылар хәбәр итеүенсә, 8 декабрҙә үтәсәк телевизион фестиваль-марафондың гала-концерты үҙенә күрә республикала Милләт-ара татыулыҡты нығытыу йылына йомғаҡ яһау буласаҡ. Унда ҡатнашыу өсөн Өфөгә иң яҡшы солистар һәм коллективтар – фестивалдең зона программаларында ҡатнашыусылар саҡырылған.


text:
Өфөлә республика стоматология форумы көтөлә
18-19 октябрҙә Өфөнөң «Нефтсе» мәҙәниәт һарайында йыл һайын үткәрелеүсе республика стоматология форумы көтөлә. Был юлы ул төп стоматологик ауырыуҙарҙы иҫкәртеү мәсьәләләренә арналасаҡ. Шулай уҡ форум сиктәрендә традицион һәм иҫәп буйынса етенсе «Дентал-Экспо. Урал стоматологияһы-2011» халҡ-ара махсуслаштырылған күргәҙмәһе ойоштороласаҡ.
«Башинформ» агентлығына БР Һаулыҡ һаҡлау министрлығының матбуғат хеҙмәтенән хәбәр итеүҙәренсә, стоматология форумы сиктәрендә ойошторолған ғилми-ғәмәли конференцияла Мәскәү, Санкт-Петербург, Пермь, Екатеринбург һәм Өфөнөң табип-стоматологтары ҡатнашасаҡ. Белгестәр Рәсәйҙә профилактик стоматологияны үҫтереү перспективаларын, Башҡортостандағы стоматология хеҙмәтенең торошон һәм стоматология профиленең башҡа көнүҙәк проблемаларын тикшерәсәк.
Форум сиктәрендә 19 октябрҙә алдынғы Рәсәй стоматологтары теш техниктары өсөн семинарҙар һәм оҫталыҡ класстары ла үткәрергә тейеш.


text:
Өфө сәнғәт академияһын тамамлаған Юнир Һағынбаев халыҡ-ара конкурс лауреаты исемен алды
Заһир Исмәғилев исемендәге Өфө дәүләт сәнғәт академияһы сығырылышы студенты, билдәлелек яулап өлгөргән йырсы һәм ҡурайсы Юнир Һағынбаев Хакасияла «От Ыры» II халыҡ-ара этник эстрада фестивалендә 3-сө урын алды һәм лауреат исеменә лайыҡ булды. Фестивалдең конкурс программаһында ул башҡорт халыҡ йыры «Азамат» менән «Ҡурай бәйете»н йырланы, йыр башҡарыу менән бергә ҡурайҙа ла уйнаны.
Хәтерегеҙгә төшөрәйек, «От Ыры» (Ут йыры) халыҡ-ара этник эстрада фестивале Хакасия Республикаһы Хөкүмәте һәм Рәсәй Федерацияһы Мәҙәниәт министрлығы ярҙамында Хакасия Республикаһының Абакан ҡалаһында өс йылға бер тапҡыр үтә. Беренсе тапҡыр ул ТӨРКСОЙ ойошмаһының генераль дирекцияһы ҡанаты аҫтында 2008 йылда үткәрелгәйне. Шунда уҡ халыҡ-ара фестивалдең бөтә Рәсәй этабында Хөсәйен Әхмәтов исемендәге Башҡорт дәүләт филармонияһы солисы Марсель Ҡотоев Гран-приға эйә булды.


text:
ӨДНТУ-ла БР Президентының исемле стипендияларын тапшырыу тантанаһы үтәсәкФото: Олег Яровиков
ӨДНТУ-ла БР Президентының исемле стипендияларын тапшырыу тантанаһы үтәсәк
ӨДНТУ-ла БР Президентының исемле стипендияларын тапшырыу тантанаһы үтәсәкФото: Олег Яровиков
Бөгөн Өфө дәүләт нефть техник университетында юғары уҡыу йортоноң иң яҡшы студенттарына Башҡортостан Республикаһы Президентының исемле стипендияларын тапшырыу тантанаһы үтәсәк.
Юғары статусҡа быйыл 37 кеше лайыҡ булған. Бынан тыш, ошо уҡ көндө Өфө дәүләт нефть техник университетының Ғалимдар советы стипендиялары ла биреләсәк.
7 һәм 8 октябрҙә ошондай уҡ тантаналар Башҡорт дәүләт университетында, Башҡорт дәүләт аграр университетында, М.Аҡмулла исемендәге Башҡорт дәүләт педагогия университетында, Өфө дәүләт иҡтисад һәм сервис академияһында, З.Исмәғилев исемендәге Өфө дәүләт сәнғәт академияһында, Өфө дәүләт авиация техник университетында, Башҡорт дәүләт медицина университетында, шулай уҡ З.Биишева исемендәге Стәрлетамаҡ дәүләт педагогия академияһы менән Бөрө дәүләт социаль-педагогия академияһында үткәреләсәк.


text:
Башҡортостанда быйыл йәй 1718 мәктәп лагеры үҙ ишектәрен асасаҡ
Быйыл йәй Башҡортостанда 1718 мәктәп лагеры асыласаҡ, уларҙа 106 меңдән ашыу бала ял итәсәк. БР Мәғариф министрлығынан хәбәр итеүҙәренсә, бөгөн 1658 көндөҙгө ял үҙәге эшләй ҙә инде, уларҙа 81 мең малай һәм ҡыҙ урынлаштырылған.
Әйтергә кәрәк, үҙ каникулдарын мәктәп лагерҙарында үткәреүсе балалар һаны йылдан-йыл арта. Эшләүсе ата-әсәләр әйтеүенсә, бала көн буйына өлкәндәр ҡарауы аҫтында булһын, дөрөҫ туҡланһын һәм ваҡытын файҙалы итеп үткәрһен өсөн улар балаларын каникул осорона лагерға урынлаштырыуҙы өҫтөн күрә. Етмәһә, ялдың бындай төрөн һәр ғаилә һайлай ала, сөнки уның өсөн аҡса түләргә кәрәкмәй, ә унда туҡланыу республика бюджеты средстволары иҫәбенә ойошторола.
Ата-әсәләргә балаларҙың буш ваҡытын үткәреү программаһына ғына аҡса бүлергә тура киләсәк. Мәктәп лагерында балаларға тәҡдим ителгән күңел асыу саралары араһында – театр, кинотеатр, музей, боулинг, парктарға походтар һәм башҡалар. Смена барышында балалар өсөн төрлө конкурстар, спорт һәм интеллектуаль уйындар ойошторола.


text:
«Википедия»ның башҡорт бүлегендә ошо көндәрҙә мәҡәләләрҙең һаны 33 меңдән артасаҡ
ӨФӨ, 2014 йыл, 11 сентябрь. /«Башинформ» мәғлүмәт агентлығы, Ләйлә Аралбаева/.
«Википедия»ның башҡорт бүлегендә «Башҡортостан» исеме аҫтында беренсе мәҡәлә 2005 йылдың 16 апрелендә исемһеҙ автор тарафынан яҙыла. Шул ваҡыттан алып башҡортса «Википедия»ла 10 меңдән ашыу ирекмән теркәлә һәм уның үҫешенә ярайһы уҡ өлөш индерә. 446 мең тапҡыр яңы мәғлүмәт өҫтәлә, йә булмаһа иҫкергән мәғлүмәт яңыртыла. Һуңғы 30 көндә 51 әүҙем мөхәррир эшмәкәрлек алып бара.
2011-2012 йылдарҙа башҡортса «Википедия» махсус программа менән башланғыс мәҡәләләр яҙыу ысулын әүҙем ҡуллана. Уҙған йыл башында мәҡәләләр һаны 30 меңдән уҙып киткәндән һуң был ысулды ҡулланыу ваҡытлыса туҡтатыла. Йыл ярым үтеүгә ғәҙәти ысул менән өс мең самаһы мәҡәлә яҙыла һәм яҡын арала уларҙың һаны 33 меңгә етәсәк. Әлеге ваҡытта мәҡәләләр һаны буйынса башҡортса «Википедия» 287 тел бүлектәре араһында дөйөм рейтингта 80-се урынды биләй.
«Википедия»ла төрлө маҡсатлы проекттар ғәмәлгә индерелә. Шуларҙың береһе – «Википедияның 1000 әһәмиәтле мәҡәләһе», улар бөтә тел бүлектәрендә лә булырға тейеш. Проекттың маҡсаты – белемдең мөһим аспекттарын солғап алыу, билдәле бер күләмгә һәм сифатҡа тиклем исемлектәге мәҡәләләрҙе еренә еткереп эшләү. Был проектты хуплап, башҡортса «Википедия» уңыштарға өлгәште: ике йыл эсендә проект эсендә бүлектең рейтингы 135-се урындан 84-сегә тиклем үҫте. Был Рәсәй халыҡтары тел бүлектәре араһында икенсе урынға тура килә.
Донъя кимәлендә мәҡәләләрҙең сифатын һәм башҡортса «Википедия»ның абруйын күтәреү маҡсатында ошо көндәрҙә республика ирекмәндәре «Мириада» исемле тағы ла бер маҡсатлы проектты эшләтеп ебәрҙе. Яңы проекттың төп маҡсаты – «Википедия»ның 10000 иң мөһим мәҡәләһен яҡшыртыу. Был проекттың рейтингы буйынса башҡорт бүлеге 109-сы урынды биләй һәм бер аҙға Татар (90-сы урын), Сыуаш (100-се), Саха Республикаһы (102-се) «Википедия»ларынан ҡалыша.


text:
24 майҙа «Башинформ»да «Урал моңо – 2012» фестиваленә арналған матбуғат конференцияһы үткәрелә
24 — 26 майҙа Өфөлә төрки йәштәренең XVI «Урал моңо-2012» халыҡ-ара музыкаль конкурс-фестивале үтәсәк. Йола буйынса йыр марафонында Ҡабарҙы-Балҡарҙан, Дағстандан, Ҡаҙағстандан, Башҡортостан, Хакасия, Тува, Алтай, Татарстан, Ҡырғыҙстан, Төркмәнстан, Саха (Якутия), Сыуашстан, Төркиәнән, Үзбәкстандан һәм Ҡарасәй-Черкес Республикаһынан йырсылар һәм ижади коллективтар ҡатнаша.
24 майҙа «Башинформ» агентлығында ойоштороусылар, жюри ағзалары һәм фестиваль конкурсанттары ҡатнашлығындағы матбуғат конференцияһы үткәрелә. Атап әйткәндә, журналистарҙың һорауҙарына БР мәҙәниәт министры урынбаҫары Ранис Рәис улы Алтынбаев, Республика халыҡ ижады үҙәгенең генераль директоры Байрас Вәли улы Ишбирҙин, шулай уҡ жюри ағзалары: жюри рәйесе - композитор, Ш.Бабич исемендәге Дәүләт премияһы лауреаты Урал Мирас улы Иҙелбаев, Әхмәт Байтурсынов исемендәге Костанай дәүләт университетының «Өнер» студияһы музыкаль етәксеһе Азамат Кабжалелулы Моҡатов, Рәсәй Федерацияһы йәштәр сәйәсәте өлкәһенең почетлы хеҙмәткәре, Тува Республикаһының Бейеү спорты федерацияһы президенты Кызыл Калдар-оолович Куулар, Дағстандың Дәүләт хоры артисткаһы Фатима Явгайтар ҡыҙы Нурлыбаева яуап бирәсәк.
Матбуғат конференцияһы 15.00-дә башлана.


text:
Хәйбулла районында 112-се Башҡорт кавалерия дивизияһының юбилейын билдәләнеләр
Аҡъяр ауылының мәҙәниәт йортонда 112-се Башҡорт кавалерия дивизияһының 70 йыллығына арналған фәнни-ғәмәли конференция үтте. Форумда Хәйбулла районының мәктәп уҡыусылары, тарих уҡытыусылары, И.Тасимов исемендәге Аҡъяр тау колледжы һәм 110-сы һөнәри училище студенттары, шулай уҡ Бөйөк Ватан һуғышы ветерандары ҡатнашты.
Конференцияла ҡатнашыусылар 112-се Башҡорт кавалерия дивизияһын булдырыу тарихы тураһындағы докладтар менән сығыш яһаны. Райондың тарих-крайҙы өйрәнеү музейы хеҙмәткәре Рәзилә Байғусҡарова «Хәйбуллалар 112-се Башҡорт кавалерия дивизияһы составында» темаһына тикшеренеү тәҡдим итте. Мәмбәт, Әбүбәкер, Маҡан һәм Уфимский ауылы уҡыусылары һәм уҡытыусылары яҡташ кавалеристар тураһында һөйләне.


text:
Театр төнө-2016 тамашасыларға мауыҡтырғыс дүрт маршрут тәҡдим итә Фото: Олег Яровиков
Театр төнө-2016 тамашасыларға мауыҡтырғыс дүрт маршрут тәҡдим итә
Театр төнө-2016 тамашасыларға мауыҡтырғыс дүрт маршрут тәҡдим итә Фото: Олег Яровиков
ӨФӨ, 2016 йыл, 6 сентябрь. /«Башинформ» мәғлүмәт агентлығы, Ләйлә Аралбаева/.
27 сентябрҙә республикала «Театр төнө» уҙа. Яңы ижад миҙгеле алдынан изге йолаға әүерелгән осрашыу был юлы ла мәҙәни сараларға бай булмаҡсы.
Тамашасылар өсөн театрлаштырылған тамашалар, оҫталыҡ дәрестәре ҡаралған, шулай уҡ улар Рәсәй киноһы йылының «ҡыҙыл келәмдәрен», урам театрҙарының уйындарын баһалай, клип төшөрөүҙә ҡатнаша ала. Кескәй театр һөйөүселәрҙе әкиәттәр һәм анимация программалары көтә.
Акцияға Өфө, Стәрлетамаҡ, Салауат, Сибай һәм Туймазы ҡалаларынан 20-нән ашыу коллектив йәлеп ителгән. Быйыл ойоштороусылар бер нисә тематик маршрут тәҡдим итә. Улар бер кистә бер нисә майҙансыҡта булырға мөмкинлек бирә.
Тамашасылар иғтибарына «Яратҡан үҙәк» (йәйәүле маршрут), «Балалар ҡалаһы» (кескәйҙәр өсөн), «Ҙур ҡала» (Рус драма театрынан Башҡорт драма театрына тиклем) һәм «Колорит» (башҡорт һәм татар телдәрендәге спектаклдәр) маршруттары ҡаралған.
«Яратҡан үҙәк» йәйәүле экскурсиянан тыш, бөтә маршруттар өсөн бушлай автобустар йөрөйәсәк. Тулыраҡ мәғлүмәт thnight.ru сайтында бирелгән.


text:
Өфөлә «Хәтер аллеяһы» барлыҡҡа киләсәк
Өфөлә Еңеү көнөн байрам итер алдынан Каруанһарай янында «Хәтер аллеяһы» ултыртыласаҡ.
Ағастарҙы һуғыш ветерандары, Өфөнөң почетлы граждандары, Өфө ҡалаһы һуғыш һәм хеҙмәт ветерандары советы президиумы ағзалары ултыртасаҡ. Һәр ағас исемле буласаҡ. Таҡталарға бөтөн илгә Еңеү алып килгән ҡала геройҙарының исемдәре яҙыласаҡ.
Ағастар ултырыу акцияһы үҙенә күрә быуындар эстафетаһына әйләнергә тейеш – Ватанды һаҡлаусылар иҫтәлеге йәштәр өсөн мәңгеләштереләсәк.
Буласаҡ аллея урынында тәүге ағас 5 майҙа сәғәт 12-лә ултыртыласаҡ.


text:
Баш ҡалала Рәшит Шәкүрҙең 75 йәшлек юбилейына арналған ижади кисә үтәсәк
Быйыл билдәле шағир, ғалим, йәмәғәт эшмәкәре Рәшит Закир улы Шәкүровҡа 75 йәш тулды.
Рәшит Шәкүр – филология фәндәре докторы, профессор, БАССР-ҙың атҡаҙанған мәҙәниәт эшмәкәре, Башҡортостандың атҡаҙанған фән эшмәкәре. 1998 йылдан Рәшит Шәкүр – М.Аҡмулла исемендәге Башҡорт дәүләт педагогия университетының башҡорт теле кафедраһы профессоры. Ғалим өс тиҫтәгә яҡын китап, шул иҫәптән ун шиғри һәм публицистик йыйынтыҡ, башҡорт әҙәбиәте, фольклоры, диалектологияһы буйынса ете монография, бер нисә фәнни-популяр китап сығарған. 1996-1997 йылдарҙа уның редакцияһы аҫтында башҡорт һәм рус телдәрендә «Башҡортостан» ҡыҫҡаса энциклопедияһы донъя күрҙе. Рәшит Шәкүр – РФ һәм РБ Яҙыусылар союзы һәм Журналистар союзы ағзаһы, М.Аҡмулла, Р.Ғарипов, З.Биишева исемендәге әҙәби премиялар лауреаты, Салауат Юлаев ордены менән бүләкләнгән.
28 мартта Өфөнөң «Нефтсе» мәҙәниәт һарайында Рәшит Шәкүрҙең юбилей кисәһе үтәсәк (башлана 19 сәғәттә). Ижади кисә БР Мәҙәниәт министрлығы, БР Яҙыусылар союзы, Бөтә донъя башҡорттары ҡоролтайы ярҙамында ойошторола. 20 апрелдә БДПУ-ла яҙыусының 75 йәшлек юбилейына арналған «Хәҙерге төрки телдәр филологияһының көнүҙәк мәсьәләләре» халыҡ-ара фәнни-ғәмәли конференцияһы үткәреләсәк.


text:
Лилиә Ғүмәрова Нефтекама муниципаль-ара медицина округында кәңәшмә үткәрҙе
БР Хөкүмәте Премьер-министры урынбаҫары Лилиә Ғүмәрова Нефтекамала муниципаль-ара һаулыҡ һаҡлау системаһы эшмәкәрлеге буйынса сираттағы кәңәшмә үткәрҙе. Бындай саралар шулай уҡ Стәрлетамаҡ, Бөрө, Белорет муниципаль-ара медицина округтарында үткәрелде. Артабан уларҙы башҡа төбәктәрҙә лә үткәреү планлаштырыла.
Вице-премьер ҡайһы бер статистика мәғлүмәттәре менән таныштырҙы. «Тыуым күрһәткестәре буйынса Нефтекама округында ыңғай хәл күҙәтелә. Шулай уҡ 2012 йылда үлем кимәле лә кәмегән. Әммә был һандар Рәсәй Хөкүмәтенең, Башҡортостандың норматив акттары менән билдәләнгән маҡсатлы күрһәткестәрҙән күпкә артта ҡала», — тип хәбәр итте Лилиә Ғүмәрова.
Вице-премьер онкология хеҙмәте эшмәкәрлеген әүҙемләштереүҙе һораны, сөнки Нефтекамала үлем осраҡтары уртаса республика күрһәткесенән – 6,5 процентҡа, Краснокама һәм Яңауыл райондарында яҡынса 1,5 тапҡырға артҡан. Тәтешле районы үҙ-үҙеңә ҡул һалыу һәм тышҡы сәбәптәр, шул иҫәптән юл-транспорт фажиғәһе арҡаһында үлем осраҡтары буйынса «лидер» булып тора. Икенсе кимәлдәге травматология үҙәге булыуға ҡарамаҫтан, үлем күрһәткестәре бында юғары. Лилиә Ғүмәрова, беренсе звенолағы медицина хеҙмәткәрҙәренең эшмәкәрлеге ҡәнәғәтләндерерлек кимәлдә түгел, тигән һығымтаға килде. Һөҙөмтәлелекте арттырыу өсөн амбулатор-поликлиника хеҙмәте учреждениеларын үҙгәртеп ҡороуҙы, шул иҫәптән табиптарҙы ҡайтанан уҡытыуҙы дауам итеү зарур, тип иҫәпләй вице-премьер.
Кәңәшмәлә шулай уҡ республиканың һаулыҡ һаҡлау министры Георгий Шебаев сығыш яһаны. Ул ағымдағы йылға Граждандарға бушлай медицина ярҙамы күрһәтеү дәүләт гарантиялары программаһының үҙенсәлектәре тураһында һөйләне. Шулай уҡ ул БР Һаулыҡ һаҡлау министрлығының «Юғары иҡтисад мәктәбе» ғилми-тикшеренеү институтына республиканың һаулыҡ һаҡлау системаһына дөйөм баһа биреү буйынса эш ҡушыуы хаҡында әйтте. «Юғары иҡтисад мәктәбе хеҙмәткәрҙәренең барлыҡ тәҡдимдәре дауалау учрежденелары етәкселәре һәм медициа персоналы өсөн әҙерләнгән «юл картаһы»на һәм «һөҙөмтәле контракт»ҡа индереләсәк. Башҡарма власть органдары етәкселәре өсөн медицина хеҙмәткәрҙәренең эш хаҡын арттырыу өҫтөнлөклө бурыс булып тора», — тип билдәләне Георгий Шебаев.


text:
Рәсәй һәм донъя хәбәрҙәре
Германия канцлеры Ангела Меркель һәм Төркиә президенты Рәжәп Эрдоган Ҡытайҙың Ханчжоу ҡалаһында осрашып Сүриәләге хәлде һәм Төркиә менән Европа берлеге араһындағы мигранттар буйынса килешеүҙе тикшерҙе. Ангела Меркель был мәсьәлә буйынса һөйләшеүҙәр артабан да дауам итәсәк әле, тип белдерҙе. Иҫегеҙгә төшөрәбеҙ, Бундестаг Осман империяһында әрмәндәр геноциды тураһында резолюция ҡабул иткәс ике ил араһында мөнәсәбәттәр насарайғайны.
Испаниянан туристар ҡайтыу менән эшһеҙлек тә артҡан. Хеҙмәтләндереү өлкәһе предприятиелары йәйгелеккә алған кешеләрҙе эштән ҡыуа башлаған. Бынан тыш, уҡытыусыларҙың контракттары ла тамамлана. Әле Европа берлегенең иҡтисади үҫеш буйынса дүртенсе биләмәһендә эшһеҙҙәр 3 миллион 700 меңгә еткән.
Швеция Хөкүмәте шәхси мәктәптәрҙең береһендә малайҙар һәм ҡыҙҙар өсөн физкультура дәрестәрен айырым үткәреүҙе тәнҡитләп сыҡҡан. Мәктәп хакимиәте уҡыусы ҡыҙҙарҙың күбеһенең мосолман ғаиләләренән булыуын иҫәпкә алып, улар өсөн дәрестәрҙе айырым үткәрә башлаған. Әммә илдең мәғариф министры был ҡарар бер ниндләй ҙә ҡалыпҡа һыймай тип белдергән.


text:
Рәсәй төбәктәренең ҡышҡа әҙерлек мәсьәләһе буйынса селектор кәңәшмәһеФото: Андрей Старостин
Рәсәй төбәктәренең ҡышҡа әҙерлек мәсьәләһе буйынса селектор кәңәшмәһе
Рәсәй төбәктәренең ҡышҡа әҙерлек мәсьәләһе буйынса селектор кәңәшмәһеФото: Андрей Старостин
27 ноябрҙә Башҡортостан Президенты Рөстәм Хәмитов Рәсәй Федерацияһы субъекттарының 2013-2014 йылдарҙың көҙгө-ҡышҡы осорона әҙерлек мәсьәләһе буйынса кәңәшмәлә ҡатнашты, тип хәбәр итә БР Президенты матбуғат хеҙмәте. Видеоконференция режимында кәңәшмәне Рәсәй Федерацияһы Хөкүмәте Рәйесе Дмитрий Медведев үткәрҙе.
Ҡышҡылыҡҡа 2,5 миллиард квадрат метр торлаҡты әҙерләргә кәрәк ине.
— Уртаса ил буйынса план үтәлде, әммә тулыһынса үтәмәгән төбәктәр бар – былар Тыва, Бурятия, Коми, Тверь һәм Калининград өлкәләре. Был хәлде төҙәтергә кәрәк, — тине Хөкүмәт Рәйесе.
Хәтерегеҙгә төшөрәбеҙ, Башҡортостан ҡышҡылыҡҡа әҙерлек сифаты буйынса Рәсәй төбәктәре рейтингында дүртенсе урынды яуланы. Рейтингты төҙөүсе — РФ Төҙөлөш һәм торлаҡ-коммуналь хужалыҡ министрлығы — Рәсәй Федерацияһы субъекттарының башҡарма власть органдары эшмәкәрлеге һөҙөмтәлелеген көҙгө-ҡышҡы осорға әҙерлек һәм уны үткәреү мониторингы йомғаҡтары буйынса баһаланы.


text:
Быйыл 27 мең үҫмер өсөн ваҡытлыса эш урыны булдырыласаҡ
2009 йылда 27 мең үҫмерҙе ваҡытлыса эш урыны менән тәьмин итергә планлаштырыла. БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов Йәйге сәләмәтләндереү кампанияһын ойоштороу буйынса ведомство-ара комиссияһы ултырышында хәбәр итеүенсә, был маҡсатҡа федераль бюджеттан 17,9 миллион һум аҡса бүленгән.
Республикала башланғыс һәм урта профессиональ белем биреү учреждениеларын тамамлаусылар иҫәбенән тәүге тапҡыр эш эҙләүсе 18-20 йәшлек эшһеҙ граждандарҙы эшкә урынлаштырыу программаһы эшләп килә. Был маҡсатҡа федераль бюджеттан 2,2 миллион һум бүленгән. 720 тамамлаусыны ваҡытлыса эшкә урынлаштырыуҙы ойоштороу планлаштырыла.


text:
ӨМЭПБ вәкилдәре Рыбинскиҙа “һаҡсыл производство” мәсьәләләре буйынса семинарҙа ҡатнашты
«Өфө моторҙар эшләү производство берекмәһе» асыҡ акционерҙар йәмғиәте вәкилдәре "Сатурн" фәнни-производство берекмәһенең Белем биреү һәм профориентация үҙәгендә (Рыбинск) үткән проект-аналитик семинарҙа ҡатнашты. "Оборонпром" оборона-сәнәғәт комплексының Корпоратив университеты ойошторған семинар "һаҡсыл производство" үҙләштереү проблемаларына арналды.
"Сатурн" берекмәһенән хәбәр итеүҙәренсә, илебеҙҙең двигатель һәм вертолеттар етештереүсе предприятиеларынан 90-дан ашыу вәкил ҡатнашҡан. Шулар араһында — ӨМЭПБ, «Моторостроитель» (Һамар), Н.Д. Кузнецов исемендәге Һамар фәнни-техник комплексы, Пермь моторҙар заводы, В. В. Чернышев исемендәге Мәскәү моторҙар эшләү предприятиеһы, "Ҡазан вертолет заводы" асыҡ акционерҙар йәмғиәте. Семинар менән "Оборонпром" оборона-сәнәғәт комплексының генераль директоры Андрей Реус етәкселек итте.
Тәжрибә уртаҡлашыу, "һаҡсыл производство"ны үҫтереү проблемаһын тикшереү һәм корпорацияның етештереү системаһы принциптарын әҙерләү – ике көнлөк семинар эшмәкәрлеге һөҙөмтәһе. Сарала ҡатнашыусылар “Сатурн” фәнни-производство берекмәһе буйлап экскурсияла йөрөгәндә предприятие цехтарында һәм корпустарында пилот проекттар менән танышты.
Әйтергә кәрәк, Башҡортостан предприятиеларында ла "һаҡсыл производство" принциптары индерелә. Беренселәрҙән булып был йүнәлештә «ӨМЭПБ» асыҡ акционерҙар йәмғиәте эш башлаған.


text:
Башҡортостанда йәш журналистарҙың онлайн-форумы булдырыласаҡ
Башҡортостандың йәш журналистарына үҙ-ара әүҙемерәк аралашырға кәрәк. Интернет аша тәҡдимдәр, мәсьәләләр, ҡаҙаныштар менән бүлешеү, тәжрибә уртаҡлашыу, әлбиттә, уңайлыраҡ. Интернет селтәрендә журналистар форумын булдырыу идеяһын бөгөн Йәш журналистарҙың республика форумында ҡатнашыусыларҙы сәләмләп, Башҡортостандың элемтә һәм киң коммуникациялар министры Борис Мелкоедов әйтеп ишеттерҙе.
Бөгөн Өфөлә асылған хәбәрселәр слеты һигеҙенсе тапҡыр үткәрелә. Ике көнлөк форумға республиканың төрлө ҡала һәм райондарынан утыҙлаған киң мәғлүмәт саралары исеменән 50-нән ашыу йәш журналист килгән. Көндөң тәүге яртыһында улар Башҡортостандың Элемтә һәм киң коммуникациялар министрлығы, Йәштәр сәйәсәте һәм спорт министрлығы етәкселеге һәм белгестәре, алдынғы киң мәғлүмәт саралары мөхәррирҙәре һәм хәбәрселәре менән осрашты. Шулай уҡ бөгөнгө программала Матбуғат йортона экскурсия ла ҡаралған. Кискеһен инде ҡатнашыусыларҙы художестволы үҙешмәкәрлек конкурсы көтә.
Конкурстың беренсе көнөнән алған тәьҫораттары менән йәш журналистар «Хәйерле иртә, йәштәр!» конкурсы сиктәрендә бүлешә ала. Мәҡәләләр иртәгә иртәнсәк үк әҙер булырға тейеш. Шулай уҡ 17 сентябрҙә «Йәш булыуы еңелме» һәм «Ҡәләм осонда» конкурстарына ла йомғаҡ яһаласаҡ.


text:
Рөстәм Хәмитов: «Күмертау авиация предприятиеһына яңы динамика кәрәк»Фото: Олег Яровиков
Рөстәм Хәмитов: «Күмертау авиация предприятиеһына яңы динамика кәрәк»
Рөстәм Хәмитов: «Күмертау авиация предприятиеһына яңы динамика кәрәк»Фото: Олег Яровиков
Башҡортостан Президенты эш сәфәре барышында «Күмертау авиация производство предприятиеһы»нда булды.
Рөстәм Хәмитов 12-се цехта барған ремонт эштәрен тикшерҙе. Унда вертолеттар өсөн изделиелар етештерелә. Реконструкциянан һуң цехты 2014 йылдың апрелендә сафҡа индереү планлаштырыла. Яңыртылған производство Европа стандарттары буйынса йыһазландырыла. Унда 50 кеше эшләйәсәк. Предприятие заказдар ҡабул итә башлаған да инде. Етештереү ҡеүәте йылына яҡынса 60 комплект тәшкил итәсәк.
Туғыҙынсы цехта Башҡортостан Президенты эшкәртеүсе үҙәктәр участкаһын ҡараны. Рөстәм Хәмитовҡа Япониянан килтерелгән ҡорамалды күрһәттеләр. Заманса эшкәртеүсе үҙәк быйыл һатып алынған. Был машина Рәсәй өсөн уникаль булып тора.
Республика етәксеһе әҙер продукция менән танышты, предприятиеның махсус майҙансығында яңы вертолеттарҙың нисек эшләүен ҡараны. Төбәк башлығы вертолеттың техник мөмкинлектәрен баһаланы. Бындай вертолеттар оҙаҡламай Ҡытайға ебәреләсәк, унда улар янғындарҙы һүндереү өсөн ҡулланыласаҡ.
Предприятие 2013 йылда эске баҙарға, шулай уҡ сит илдәргә продукция поставкалау буйынса килешеүҙәр төҙөгән. Был юҫыҡта әүҙем эш алып барылыуға ҡарамаҫтан, 2013 йылдың 1 июленә ҡарата мәғлүмәттәргә ярашлы, «Күмертау авиация производство предприятиеһы» асыҡ акционерҙар йәмғиәтенең ҙур бурыстары теркәлгән.
— Предприятиеға яңы динамика кәрәк. Бөгөнгө көндә производствола башҡарылған эштәр генә етмәй, — тип билдәләне Рөстәм Хәмитов.


text:
Иң кәм эш хаҡы күләме Башҡортостанда 5500 һумға тиклем күтәреләсәк
2011 йылға Башҡортостан бюджеты проектында үткәрелгән етди төҙәтмәләр һөҙөмтәһендә республикала киләһе йыл башынан минималь эш хаҡы күләме ярайһы уҡ күтәреләсәк. Был турала Башҡортостан Президенты Рөстәм Хәмитов 29 октябрҙә Стәрлетамаҡта ҡала округы Советы ултырышында белдерҙе.
«Беҙ 1 ғинуарҙан минималь эш хаҡы күләмен арттырабыҙ, һәм ул 5500 һум самаһы күләмендә билдәләнәсәк. Был, иң элек, бюджет секторы хеҙмәткәрҙәренең эш хаҡы артыуына килтерәсәк. Беҙ был аҙымға кешеләргә юғары табыш кәрәк булыуын аңлауҙан киләбеҙ. Хәҙер беҙ үҙ мөмкинлектәребеҙҙе баһалайбыҙ һәм тиҙҙән ҡарар ҡабул итәсәкбеҙ», — тип Президенттың һүҙҙәрен еткерә уның матбуғат хеҙмәте.


text:
Ауыл ерендә йәшәүсе белгестәргә социаль ярҙам көсәйтелә
Бөгөн дәүләт йыйылышы-королтайҙың сираттағы һигеҙенсе ултырышы уҙҙы.
Депутаттар бөгөн республиканың алдағы өс йылға социаль-иҡтисади үҫешен күҙаллау һәм алдағы йылдың бюджет проектын икенсе-өсөнсө уҡыуҙа ҡарап ҡабул итте. Бөгөндән “Ауыл ерендә һәм эшсе ҡасабаларҙа йәшәүсе белгестәргә социаль ярҙам саралары тураһындағы” республика законының яңы редакцияһы ғәмәлғә инде.
Документтағы төп үҙгәреш ауыл ерендә йәшәүсе уҡытыусыларға ҡағыла – уларға торлаҡ һәм коммуналь түләүҙәр тулыһынса компенсациялана башлаясаҡ. Әлегә тиклем компенсация күләме махсус ҡаралған социаль нормалар һәм нормативтарҙан артмаҫҡа тейеш ине.
Шуныһы ла мөһим – торлаҡҡа, утҡа, йылылыҡҡа түләнгән сығымдарға компенсация 2007 йылдың 20-се июненән башлап иҫәпләнәсәк. Был маҡсатҡа республика бюджетынан ярты миллиард һум аҡса бүлеү ҡаралған. Ә инде табип, фармацевт, ветеринарҙар, мәҙәниәт, социаль хеҙмәт, физкультура, спорт өлкәһе белгестәренә билдәләнгән компенсация, ҡәҙимгесә, социаль нормалар менән сикләнә.


text:
Рәсәйҙең Федерация Советы Рәйесе Валентина Матвиенконың Башҡортостан Башлығы Рөстәм Хәмитов менән эшлекле осрашыуы уҙҙы Фото: Башҡортостан Башлығының матбуғат хеҙмәте
Рәсәйҙең Федерация Советы Рәйесе Валентина Матвиенконың Башҡортостан Башлығы Рөстәм Хәмитов менән эшлекле осрашыуы уҙҙы
Рәсәйҙең Федерация Советы Рәйесе Валентина Матвиенконың Башҡортостан Башлығы Рөстәм Хәмитов менән эшлекле осрашыуы уҙҙы Фото: Башҡортостан Башлығының матбуғат хеҙмәте
ӨФӨ, 2016 йыл, 19 апрель. /«Башинформ» мәғлүмәт агентлығы, Александр Смирнов/.
18 апрелдә Өфөлә Рәсәйҙең Федерация Советы Рәйесе Валентина Матвиенконың Башҡортостан Башлығы Рөстәм Хәмитов менән эшлекле осрашыуы булды. Яҡтар республиканың социаль-иҡтисади үҫеш мәсьәләләрен тикшерҙе.
Валентина Матвиенко «Интеллектуаль милек өлкәһендә төбәк программалары һәм проекттары – йәштәр күҙлегенән» Бөтә Рәсәй йәштәр ғилми-ғәмәли конференцияһын юғары кимәлдә ойошторғаны өсөн республика етәксеһенә рәхмәт белдерҙе.
– Быйыл төбәк вәкиллектәренең һәм ҡатнашыусылар һанының ике тапҡырға артыуы Башҡортостан мәнфәғәттәре, һеҙҙең тәжрибәгеҙ хаҡында һөйләй. Уртаҡлашыр тәжрибәгеҙ бар. Быны илдең башҡа төбәктәрендә лә таратырға кәрәк, – тине Рәсәйҙең Федерация Советы Рәйесе.
Рөстәм Хәмитов 2016 йылдың беренсе кварталында республиканың иҡтисади үҫеш йомғаҡтары тураһында һөйләне.
– Беҙ беренсе кварталды һәйбәт тамамланыҡ – һалымдар кереме буйынса плюс 9 процент. Сәнәғәт етештереүе – 100 процент сиктәрендә. Инвестиция йәһәтенән дә хәлдәр ыңғай. Төҙөлөш бара, улар туҡтамай, – тине республика Башлығы. – Беҙ торлаҡ төҙөлөшө буйынса Волга буйы федераль округында алдынғы урынды биләйбеҙ. Уҙған йылда беренсе урын алдыҡ – 2,65 миллион квадрат метр төҙөнөк. Ошо күрһәткес буйынса Рәсәйҙә бишенсе урында киләбеҙ. Быйыл да һәйбәт эшләрбеҙ, тип ышанам.
Мөһим мәсьәләләрҙе тикшереп, Рөстәм Хәмитов бәләкәй эшҡыуарлыҡты кредитлау буйынса процент ставкаларын кәметеү кәрәклеген билдәләне.
– Иҡтисад юғары үҫеш темптарын талап итә. Бының өсөн аҡсаның хаҡы түбән булырға тейеш. Беҙгә бәләкәй һәм урта эшҡыуарлыҡты бөтә процестарға индерергә кәрәк, – тип һыҙыҡ өҫтөнә алды төбәк етәксеһе. – Бөгөн бәләкәй бизнес күп өҫтөнлөктәргә эйә, үҫеш өсөн мөмкинлектәр бар, әммә шул уҡ ваҡытта кредит ставкалары бик юғары. Был ҡаршылыҡты еңеп сығыуы ауыр. Ошо йәһәттән ниҙер эшләргә кәрәк, әлбиттә.


text:
Баш ҡалала Рәсәйҙең халыҡ артисы Ринат Ибраһимов «Мәрхәмәт» хәйриә фондының Балалар үҫеш үҙәгендә булды
Рәсәйҙең һәм Татарстандың халыҡ артисы Ринат Ибраһимов Өфөлә Һаулыҡ мөмкинлектәре сикләнгән балалар өсөн үҫеш үҙәгендә булды. Танылған йырсы балалар менән аралашты, уларҙың һорауҙарына яуап бирҙе, автограф бирҙе.
Үҙәктә тәрбиәләнеүселәр ҙә яуапһыҙ ҡалманы, ҡунаҡ өсөн улар ҙур булмаған концерт ойошторҙо.
Иҫегеҙгә төшөрәбеҙ, Һаулыҡ мөмкинлектәре сикләнгән балалар өсөн үҫеш үҙәге Өфөлә 2011 йылдың сентябрендә «Мәрхәмәт» хәйриә мәғариф фонды башланғысы менән булдырылды. Бөгөнгө көндә был Башҡортостанда инвалид балалар, мәктәп программаһында ҡаралған дәрестәрҙән тыш, өҫтәмә белем алған берҙән бер мәғариф учреждениеһы булып тора.
Хәйриә эшмәкәрлеге тураһында һүҙ йөрөтөп, Ринат Ибраһимов бағыусылыҡтың революцияға тиклемге Рәсәйҙә киң таралған булыуын билдәләне.
— Ҡыҙғанысҡа ҡаршы, рухи үҫеш бөтөрөлөп, сиркәүҙәр һәм ғибәҙәтханалар емерелгәндә, хәйриә эшмәкәрлеге онотолдо. Әммә хәҙер ул ҡайтанан тергеҙелә, — тип билдәләне халыҡ артисы. – Һеҙҙең фондҡа юғары дәүләт кимәлендә ярҙам күрһәтелеүе ҡыуаныслы хәл. Бындай үҙәктәр кәрәк. Барлыҡ балалар ҙа тигеҙ шарттарҙа үҫешергә тейеш, шуға күрә был йәһәттән дәүләт менән шәхси бизнестың хеҙмәттәшлек итеүе мөһим.
Ринат Ибраһимов Өфөлә «Мәрхәмәт» фонды менән берлектә хәйриә концерты ойошторорға планлаштыра. Танылған музыканттарҙан тыш, унда балалар ҙа сығыш яһаясаҡ.


text:
Кондитер изделиелар сифаты тикшерелде
БР Ҡулланыусылар хоҡуғын яҡлау һәм алкоголь продукцияһы әйләнешен һәм сифатын контролләү идаралығы менән ҡыҫҡа ваҡытҡа иҫәпләнгән «Кондитер изделиелар сифаты» программаһы әҙерләнгән. Программа сиктәрендә Өфөнөң сауҙа селтәрҙәрендә ондан бешерелгән кондитер изделиелары һатып алынған. Бөтәһе 25 төрлө кондитер изделиеһы, шул иҫәптән Рәсәй Федерацияһының башҡа төбәктәрендә етештерелгән 13 өлгө (52%) һайланған. Һайлап алынған изделиеларҙы лаборатория шарттарында тикшереү һөҙөмтәһендә, туғыҙының (36%) физико-химик һәм тәм күрһәткестәре буйынса ГОСТ талаптарына яуап бирмәүе асыҡланған. Бракка сығарылғандың етәүһе Рәсәйҙең башҡа төбәктәрендә етештерелгән.
Программа сиктәрендә ондан бешерелгән уртаса хаҡтағы кондитер изделиеларына дегустация үткәрелгән. БР Ҡулланыусылар хоҡуғын яҡлау һәм алкоголь продукцияһы әйләнешен һәм сифатын контролләү идаралығы мәғлүмәте буйынса, дегустация ике номинация буйынса ябыҡ ысул менән үткәрелгән. Ябыҡ дегустация бар изделиеларҙы объектив баһаларға мөмкинлек биргән. Өлгөләр сифаты буйынса технолог-кондитерҙар, белгес-эксперттар, контролләүсе ведомстволар вәкилдәре үҙенең һығымтаһын биргән. Белгестәр кондитер изделиеларын тышҡы күренеше һәм тәме буйынса баһалаған. Дегустация йомғаҡтары буйынса республика етештереүселәренең өлгөләре иң юғары баһаға лайыҡ булған. Иң күп мәрәйҙе Өфөнөң «Восход» икмәк берекмәһенең шоколадлы перәниге, Дүртөйлө икмәк заводының “Тәмлетамаҡ” печеньеһы алған.
Торт һәм пирожныйҙар араһында «Восход» берекмәһенең «Сәтләүекле-шоколадлы» торты йәнә иң тәмлеһе тип табылған.
БР Ҡулланыусылар хоҡуғын яҡлау һәм алкоголь продукцияһы әйләнешен һәм сифатын контролләү идаралығы белгестәре кондитер изделиеларын һатып алғанда уларҙың эшләп сығарылған көнөнә, яраҡлылыҡ ваҡытына, һаҡлау шарттарына иғтибар итергә саҡыра. Сөнки ситтә етештерелгән изделиеларҙы транспортлауҙа температура-дымлылыҡ режимын күҙәтмәүҙәре бар, тимәк, улар составына консерванттар ҡушылыуы мөмкин. Әгәр торт һатырҙан алда дефростация (иретеү) процесына дусар ителә икән, торт ҡабында мотлаҡ дефростация датаһы торорға тейеш, һәм шунан алып яраҡлылыҡ ваҡытын иҫәпләргә кәрәк. Маркировкала продукт һәм уны етештереүсе, эшләп сығарылған көнө һәм яраҡлылыҡ ваҡыты тураһында тулы мәғлүмәт бирелергә тейеш.


text:
Башҡортостанда 12 йәшлек үҫмерҙе Испаниянан тыуған яғына ҡайтарыу өсөн аҡса йыялар
Баймаҡ районынан ун ике йәшлек Алмаз Алиулов тыуған яғына ҡайта алмай. Уның әсәһе үҙ-үҙенә ҡул һалған, тип хәбәр ителә «Республика Башкортостан» гәзитенең бөгөнгө һанында.
Республиканың Баймаҡ районы Комсомол ауылында тыуып үҫкән Альбина Алиулова күп йылдар дауамында сит илдәрҙә үҙенең тормошон көйләргә маташҡан. Эш эҙләп ул Испанияға китә. Ниһайәт, үҙенә оҡшаған эшкә урынлашҡас, янына 7 йәшлек улын да ала. Бер нисә көн элек фажиғә булған – Альбина үҙ-үҙенә ҡул һалған. Был хәлдең сәбәптәре әлегә билдәле түгел, әммә 12 йәшлек үҫмер сит илдә бер үҙе тороп ҡалған.
— Улын Испанияға ул дүрт йыл элек алып китте, — тип һөйләне «Республика Башкортостан» гәзитенә Альбинаның бер туған апайы Рәшиҙә. – Алмаз әлегә Севилья ҡалаһындағы приютта. Ул бик аҡыллы, уҡымышлы, тәрбиәле малай. Уның менән скайп аша һөйләшеп торам. Алмаз тыуған яғына ҡайтҡыһы килә.
— Мәйетте яндырыу һәм Алмазды Башҡортостанға ҡайтарыр өсөн яҡынса биш мең евро аҡса кәрәк. Ҡыҙғанысҡа ҡаршы, ундай аҡса беҙҙә юҡ, — тип һөйләне Рәшиҙә. – Алмаздың атаһы ла бар, әммә ул Рәсәй гражданы түгел. Унан да бигерәк, уның үҙенең ғаиләһе бар. Альбина биш йыл дауамында эш эҙләгәндә, малай минең менән йәшәне. Әле лә ул атаһына түгел, миңә килеп йәшәгеһе килә.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, малайҙың өләсәһе Фәнүзә Салауат ҡыҙы көн элгәре халыҡты социаль яҡлау органдарына матди ярҙам һорап мөрәжәғәт иткән. Алмаздың ғаиләһенә район хакимиәтенән дә ярҙам күрһәтергә вәғәҙә иткәндәр.
— Аҡса йыйыу өсөн махсус иҫәп астыҡ, — тип белдерҙе Баймаҡ районы башлығы Илшат Ситдиҡов. – Тәүге ярҙам ҡулы һуҙыусылар ҙа бар – Баймаҡ ҡойоу-механика заводы һәм «ПМК-Баймаҡ» яуаплылығы сикләнгән йәмғиәте.
«Республика Башкортостан» гәзите үҙенең уҡыусыларын битараф ҡалмаҫҡа саҡырҙы һәм аҡса күсереү өсөн иҫәптең реквизиттарын баҫтырҙы:
№ 42301810400220008317
Банк Филиал ОАО «УралСиб» в г. Уфе
Бик: 048073770
Кор/счет: 30101810600000000770
ИНН: 0274062111
КПП: 027802001
Клиенттың исеме: Алиулова Фәнүзә Салауат ҡыҙы.


text:
Рөстәм Хәмитов: «Ауыл хужалығына идара итеү өсөн беҙгә бөтөнләй икенсе алым кәрәк»Фото: Андрей Старостин
Рөстәм Хәмитов: «Ауыл хужалығына идара итеү өсөн беҙгә бөтөнләй икенсе алым кәрәк»
Рөстәм Хәмитов: «Ауыл хужалығына идара итеү өсөн беҙгә бөтөнләй икенсе алым кәрәк»Фото: Андрей Старостин
ӨФӨ, 2015 йыл, 24 июль. /«Башинформ» мәғлүмәт агентлығы, Илья Спиридонов/.
Башҡортостан Башлығы Рөстәм Хәмитов Саҡмағош районына эш сәфәре барышында «Баҫыу көнө-2015» иген һәм ҡуҙаҡлы культураларҙы йыйыуҙы ойоштороу буйынса республика семинар-кәңәшмәһендә ҡатнашты.
Ҡалмашбаш ауылында республика етәксеһе Башҡортостан Ауыл хужалығы министрлығының, Саҡмағош районының мәғлүмәт стендтарын ҡараны һәм семинар-кәңәшмәлә ҡатнашыусыларҙы сәләмләне.
— Республикабыҙҙа көслө хужалыҡтар һәм райондар бар. Үҙ эшен белгән кешеләрҙән өйрәнеү зарур, — тине Рөстәм Хәмитов. — Беҙгә яңы технологиялар, яңы техника талап ителә. Ауыл хужалығына идара итеү өсөн бөтөнләй икенсе алым кәрәк.
Агросәнәғәт комплексы предприятиеларына ярҙам итеү үҙгәрәсәк, тип билдәләне республика Башлығы.
— Ауыл хужалығы беҙҙең өсөн һәр саҡ өҫтөнлөклө йүнәлеш булды. Алдағы йылдарҙа ла шулай дауам итәсәк. Ауыл хужалығы яҡшы эшләһен өсөн ресурстар йүнәлтеләсәк. Әммә ярҙам күрһәтеү йүнәлештәре үҙгәрә. Ошо аҡсаны һөҙөмтәһеҙ эшләгән предприятиеларға биреү файҙаһыҙ, — тип һыҙыҡ өҫтөнә алды Рөстәм Хәмитов.
Күргәҙмә баҫыуында Рәсәйҙә һәм республикала етештерелгән заманса ауыл хужалығы техникаһы, перспективалы ауыл хужалығы культуралары, шул иҫәптән ноҡот борсағы, соя, етен, расторопша, рапс, люпин сәселгән диләнкәләр күрһәтелде. Күргәҙмәне ҡарағандан һуң яҙғы иген культураларын йыйыуға старт бирелде.


text:
Йәшелсәселәр мул уңыш көтә
Башҡортостанда мул йәшелсә уңышы көтөлә. Һауа шарттары быйыл уңай килде. Республиканың бер нисә хужалығында урыны менән иртә өлгөрөүсе картуф ҡаҙыуға төштөләр. Уның уртаса уңдырышлылығы гектарынан 150-170 центнерҙы тәшкил итә. Быйыл һуған да уңышы менән ҡыуандыра. БР Ауыл хужалығы министрлығы мәғлүмәте буйынса, һәр гектарҙан ауыл эшсәндәре 135-шәр центнер йыйған. Бөгөнгө көндә йәшелсә культуралары йәмғеһе – 220 гектарҙа, картуф 13 гектарҙа йыйып алынған.
Хәтерегеҙгә төшөрәйек, республиканың йәшелсә плантациялары 15 мең гектарҙан аша. Һәм уларҙың ҙур өлөшө халыҡтың шәхси хужалыҡтарына тура килә – 13423 гектар. Ауыл хужалығы предприятиелары витаминлы продукцияға – 921 гектар, ә фермерҙар 843 гектар ерен бүлгән.
Белгестәр күҙаллауынса, республикала үҫтерелгән йәшелсә уңышы киләһе миҙгелгә тиклем етәсәк.


text:
Башҡортостан райондары коммуналь техника алды
Бөгөн Өфөлә Башҡортостан райондарына техника тапшырылды. Республиканың туғыҙ муниципаль районына «Тверь экскаваторы» асыҡ акционерҙар йәмғиәтенән алынған туғыҙ техника берәмеге бирелде. Килешеү суммаһы 25,4 миллион һум тәшкил итте.
«Башинформ» агентлығы хәбәрсеһенә БР Торлаҡ-коммуналь хужалыҡ министрлығынан хәбәр итеүҙәренсә, ағымдағы йылда төбәккә дөйөм алғанда 71,5 миллион һум суммаға йәмғеһе 41 коммуналь техника берәмеген ҡайтарыу планлаштырыла. Бөгөн республика райондарына экскаваторҙарҙың беренсе партияһы оҙатылды.
Техник паспорттар тапшырыу тантанаһында БР торлаҡ-коммуналь хужалыҡ министры Ғеман Әсәҙуллин, «Тверь экскаваторы» предприятиеһынан һәм район хакимиәттәренән вәкилдәр ҡатнашты.


text:
Әберсә турғайы
Әберсә турғайы, баҡса турғайы (урыҫ. зеленая пересмешка)— турғай һымаҡтар отрядындағы ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ағас ботаҡтарында йәки ҡыуаҡтарҙа йөрөүсе теремек ҡош. Һырт яғы йәшкелт һоро. Ҡанат ҡауырһындарының сите аҡ ҡайыулы ҡара-көрән. Кәүҙәһенең аҫҡы яғы аҡһыл һары. Сырҡылдаҡ турғайҙан йәшкелт төҫө менән айырыла.
Тауышы[үҙгәртергә | вики-тексты үҙгәртергә]
Тауышы көслө генә: «бит-бит-бит» йәки «тсе-тсе-титийит».
Йәшәү рәүеше[үҙгәртергә | вики-тексты үҙгәртергә]
Төрлө ҡоштарҙың тауышына оҡшатып һайрай, һирәк ағаслы урмандарҙа, ҡыуаҡлыҡтарҙа йәшәй. Төрлө бөжәктәр, көҙгөһөн еләк-емеш менән туҡлана. Күсмә ҡош. Киң генә таралған. Ағас ботаҡтарында йәки ерҙә оялай. Ҡыҙғылт таплы 4—6 бөртөк алһыу йомортҡаһы була.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
Рөстәм Хәмитов: “Минең өсөн ауыл хужалығы – төп өҫтөнлөк”Фото: Андрей Старостин
Рөстәм Хәмитов: “Минең өсөн ауыл хужалығы – төп өҫтөнлөк”
Рөстәм Хәмитов: “Минең өсөн ауыл хужалығы – төп өҫтөнлөк”Фото: Андрей Старостин
Башҡортостан Президенты Рөстәм Хәмитов 8 ноябрҙә республика агросәнәғәт комплексының иң яҡшы вәкилдәренә дәүләт наградалары тапшырҙы.
— Бөгөн беҙ агросәнәғәт өлкәһендә тырышып эшләүселәрҙе хөрмәтләйбеҙ. Беҙҙең ауыл хужалығы Рәсәйҙә алдынғыларҙың береһе булып тора, — тип билдәләне Рөстәм Хәмитов ауыл хужалығының һәм эшкәртеү сәнәғәтенең 40 алдынғы хеҙмәткәрен наградлау тантанаһында. — Беҙ был алдынғы позицияларҙы һаҡлау өсөн күп эшләйбеҙ. Кешеләргә был ҡатмарлы һәм бик яуаплы тармаҡта яңы башланғыстарҙы тормошҡа ашырырға ярҙам итергә тырышабыҙ.
Башҡортостан Президенты билдәләүенсә, «проекттар һәм пландарыбыҙ беҙҙең бик ҙур» һәм «мин һәр ваҡыт, минең өсөн ауыл хужалығы — төп өҫтөнлөк, тип әйттем һәм әйтәсәкмен».
Һуңғы ике-өс йылда республикала агросәнәғәт производствоһында мегапроекттарҙы тормошҡа ашырыу башланды. Планда — эшмәкәрлектең был төрөн арттырыу, шул уҡ ваҡытта урта кимәлдәге производстволар тураһында ла оноторға ярамай.
— Фермерҙарға ярҙам итергә кәрәк. Шәхси ярҙамсы хужалыҡтар барыһын да борсоған тема булып ҡала. Бер яҡтан, бындай хужалыҡтарҙа бик күп кеше мәшғүл, икенсе яҡтан — беҙ кешеләрҙе техника, машиналар, механизмдар һәм заманса технологиялар менән тәьмин итеү яғынан бында бер нисек тә новациялар индерә алмайбыҙ, — тине Рөстәм Хәмитов.
Алдынғы аграрийҙар иҫәбендә — Бәләбәй районының «Сулпан» яуаплылығы сикләнгән йәмғиәте директоры Урал Нәбиуллин, «Башҡортостан Республикаһында фиҙакәр хеҙмәте өсөн» билдәһенә лайыҡ булды.
— Мин тәүге тапҡыр шундай награда алам һәм быға үтә шатмын, — тип һөйләне «Башинформ» агентлығы хәбәрсеһенә Урал Нәбиуллин, уның ауыл хужалығында эшләү тәжрибәһенә 20 йылдан ашыу. — Бөгөнгө награда — һис шикһеҙ, беҙҙең бөтә коллективтың тырышлыҡ һөҙөмтәһе.
Урал Нәбиуллин әйтеүенсә, ул ете йыл етәкләгән ауыл хужалығы предприятиеһы игенселек һәм һыйыр малы аҫырау менән шөғөлләнә. Хужалыҡта 300 һыйыр, 50 баш ат һәи 2,5 мең гектар сәсеү майҙаны иҫәпләнә.
— Беҙ киләсәккә ышанып йәшәйбеҙ. Ауыл хужалығы йылын предприятие яҡшы һөҙөмтәләр менән тамамланы. Уңыш, орлоҡтар, аҙыҡ-түлек игене бар, һөт тә етерлек кимәлдә, — тип һөйләне ауыл хужалығы предприятиеһы етәксеһе.


text:
Башҡортостанда сит ил эшсе көстәренә заявкалар ҡабул итеү дауам итә
Башҡортостанда 2013 йылға сит ил эшсе көстәрен йәлеп итеүгә заявкалар ҡабул итеү дауам итә. Ғаризаларҙы 2012 йылдың 1 майына тиклем республиканың Халыҡты эш менән тәьмин итеү дәүләт хеҙмәте идаралығына тапшырырға кәрәк.
Бынан тыш, 1 майға тиклем Идаралыҡ 2012 йылға Башҡортостанға сит ил эшсе көстәрен йәлеп итеүгә ихтыяжды асыҡлау һәм төҙәтмәләр индереү буйынса эш биреүселәрҙән ғаризалар йыясаҡ. Бында башлыса ағымдағы йылға билдәләнгән квоталарҙы арттырыу йәки кәметеү тураһында һүҙ бара.
Хәтерегеҙгә төшөрәйек, Рәсәйҙең эшселәр көстәре баҙарын һаҡлау өсөн закон нигеҙендә сит ил эшсе көстәрен йәлеп итеүгә квоталар сифатында сикләүҙәр индерелгән. Ошо уҡ ваҡытта эш биреүселәр тәүҙә, www.migrakvota.gov.ru сайты аша үтеп, «Миграция квоталары» автоматлаштырылған мәғлүмәт комплексы системаһында үҙ аллы заявка тултырырға тейеш.
Бынан һуң етәксенең ҡултамғаһы һәм ойошма мисәте менән раҫланған, ҡағыҙға баҫылған («Миграквота» автоматлаштырылған мәғлүмәт комплексы системаһынан сығарылған) ике экземплярҙағы ғаризаны эш биреүсе 450059, Өфө, Б.Гражданская урамы, 24, 5-се кабинет адресы буйынса Башҡортостандың Халыҡты эш менән тәьмин итеү дәүләт хеҙмәте идаралығына тапшыра. Белешмәләр өсөн телефон: (347)282-46-33.


text:
Николай Федоров менән Рөстәм Хәмитов М.Ғафури исемендәге Башҡортостан ҡошсолоҡ комплексында булдыФото: Динар Кәлимуллин
Николай Федоров менән Рөстәм Хәмитов М.Ғафури исемендәге Башҡортостан ҡошсолоҡ комплексында булды
Николай Федоров менән Рөстәм Хәмитов М.Ғафури исемендәге Башҡортостан ҡошсолоҡ комплексында булдыФото: Динар Кәлимуллин
Рәсәйҙең ауыл хужалығы министры Николай Федоров һәм Башҡортостан Президенты Рөстәм Хәмитов дүшәмбе, 29 октябрҙә, М.Ғафури исемендәге Башҡортостан ҡошсолоҡ комплексында булды. Улар комплекстың яңы, дүртенсе участкаһын ҡараны.
Ауыл хужалығы министры предприятиеның ҡасан тулы ҡеүәтенә эшләй башлауы, проектты инвестициялау күләме хаҡында ҡыҙыҡһынды. Инвестициялау күләме 6,6 миллиард һум тәшкил итә, бөгөнгө көнгә 4,7 миллиард үҙләштерелгән, тип һөйләнеләр комплекс вәкилдәре. Төп инвестор булып Россельхозбанк сығыш яһай.
Николай Федоров менән Рөстәм Хәмитов малды ҡул менән тейәү пунктын ҡараны, унда хәҙер яңыртыу эштәре алып барыла, был линияны автоматлаштырыу планлаштырыла. Артабан улар производство бүлмәләренең температура режимын һәм вентиляцияһын контролдә тотҡан автоматлаштырылған идара итеү пунктын ҡараны. Әлеге ваҡытта һәр корпустың үҙенең идара итеү пункты бар, киләсәктә уларҙы бер үҙәк пунктҡа күсерәсәктәр.
Ауыл хужалығы министры предприятиела ҡулланылған мал аҙығының сифаты менән ҡыҙыҡһынды. Ҡошсолоҡ комплексының үҙенең ҡатнаш аҙыҡ заводы бар, малсылар мал аҙығының сифатын һәм составын үҙҙәре контролдә тота ала, тип һәйләнеләр министрға. Рәсәйҙең аграр ведомствоһы башлығы комплекс хеҙмәткәрҙәренең торлаҡ шарттары хаҡында ҡыҙыҡһынды. Уға һөйләүҙәренсә, предприятие торлаҡ комплексын төҙөргә планлаштыра.
Башҡортостан Президенты Рөстәм Хәмитов билдәләүенсә, республика етәкселеге был комплексты төҙөүҙә ярҙам итәсәк. Николай Федоров, проектҡа Рәсәй кимәлендә лә ярҙам күрһәтеләсәк, тип һүҙ бирҙе.


text:
Баш ҡалала «Һөт иле» фестивалендә «Ералаш» тапшырыуына һайлап алыу һәм флешмоб буласаҡ
ӨФӨ, 2015 йыл, 25 август. /«Башинформ» мәғлүмәт агентлығы, Розалиә Вәлиева/.
Өфөлә «Һөт иле» фестивалендә «Ералаш» тапшырыуына һайлап алыу һәм флешмоб буласаҡ. Киң билдәле проекттағы төп ролдәргә кастинг 29 августа уҙғарыла. Был хаҡта Башҡортостан Сауҙа-сәнәғәт палатаһының Күргәҙмәләр һәм презентация эшмәкәрлеге департаменты хәбәр итә.
«Һөт киностудияһы» майҙансығында йәш артистар портфолио төҙөргә өйрәнәсәк, актерҙар өсөн анкета тултырасаҡ һәм һайлап алыуға нисек әҙерләнергә кәрәклеген беләсәк. «Һөт киностудияһы»нда уларҙы ҡыҙыҡлы сценарийҙар, ижади эштәр, репетициялар һәм актерлыҡ оҫталығы буйынса дәрестәр көтә. Кастингта ҡатнашыусылар өсөн иртәнге сәғәт 10-дан 1-гә тиклем конкурс була: шул уҡ көндә өс еңеүсе «Ералаш» киностудияһының ролигында төшәсәк. Ролик «Һөт иле» фестиваленә арнала.
Бынан тыш, фестиваль ҡунаҡтары флешмобта ҡатнаша ала. Ул «Аҡтан кейенеп кил — флешмобта ҡатнаш һәм бүләк от» лозунгы аҫтында үтә. Киске сәғәт 5-тә аҡтан кейенгән кешеләр «Мин һөт яратам» фразаһы рәүешендә теҙеләсәк.
Теркәлеү иртәнге сәғәт 10-да башлана. Һөт флешмобында 300-гә яҡын кеше ҡатнашыр тип көтөлә.
«Һөт иле-2015» фестивале 29 августа Салауат Юлаев майҙанында уҙғарыла. Ҡунаҡтар өсөн бай байрам программаһы ҡаралған: бик күп интерактив майҙансыҡтар, һөт йәрминкәһе, концерт һәм мал фермаһы.
Фестивалде Башҡортостан Хөкүмәте, Өфө хакимиәте, Һөт етештереүселәрҙең милли союзы һәм республиканың Сауҙа-сәнәғәт палатаһы ойоштора.


text:
Бөгөн – Муса Йәлилде иҫкә алыу көнө
Бөгөн шағир-герой Муса Йәлилде иҫкә алыу көнө. Нәҡ ошо көндә, 1944 йылдың 25 авгусында, билдәле татар шағиры фашистар тарафынан язаға тарттырылған.
«Башинформ» агентлығына «Шағир-герой Муса Йәлил исемен мәңгеләштереү» төбәк-ара йәмәғәт фонды рәйесе Виктор Евстигнеев хәбәр итеүенсә, Муса Йәлилде Башҡортостан менән күп нәмә берләштерә, Өфөлә булғанында ул башҡорт яҙыусылары, шағирҙары, композиторҙары менән аралашҡан. Уның исемен мәңгеләштереү өсөн шағирҙың тыуған ауылында (Ырымбур өлкәһе) мемориаль комплекс төҙөлгән, төбәк-ара йәмәғәт фонды булдырылған, фондтың төбәк бүлексәләре Башҡортостанда һәм Татарстанда бар.
Өфөнөң Дим районында Муса Йәлил исемен йөрөткән урам бар.
Муса Йәлилде иҫкә алыу көнөнә ҡарата саралар бөгөн Ҡазанда үтәсәк. «Татар-информ» мәғлүмәт агентлығы хәбәр итеүенсә, 1 Май майҙанында һәйкәл алдында митинг һәм сәскәләр һалыу тантанаһы ойоштороласаҡ. Йәлилдең музей-фатирында Ҡазан педагогтары өсөн шағирҙың ҡыҙы Сулпан Йәлилова менән осрашыу үтәсәк. Сара музейҙың «Шиғриәт. Мөхәббәт. Һуғыш» экспозицияһы урынлашҡан әҙәби-музыкаль залында уҙғарыласаҡ. Осрашыуҙа Муса Йәлил шиғырҙары һәм уның һүҙҙәренә яҙылған йырҙар яңғыраясаҡ.


text:
Республика Президенты - ЮНЕСКО эштәре буйынса комиссия ағзаһы
Рәсәй Федерацияһы Хөкүмәте бойороғо менән Рәсәй Федерацияһының ЮНЕСКО эштәре буйынса комиссияһының яңы составы раҫланды. Федераль министрлыҡтар һәм ведомстволар етәкселәре, төбәк башлыҡтары, фән һәм мәҙәниәт эшмәкәрҙәре менән бер рәттән комиссия составына Башҡортостан Республикаһы Президенты Мортаза Рәхимов инде.
Рәсәй Федерацияһының ЮНЕСКО эштәре буйынса комиссияһы рәйесе, Рәсәйҙең сит ил эштәре министры Сергей Лавров үҙенең хатында Башҡортостан Республикаһы Президенты Мортаза Рәхимовҡа Комиссия эшендә ҡатнашырға ризалыҡ биргәне өсөн рәхмәт әйтте һәм артабан да уңышлы хеҙмәттәшлек итеүгә ышаныуын белдерҙе.


text:
Өфөнөң ике юғары уҡыу йорто Рәсәйҙең иң яҡшы университеттары исемлегенә инде
ӨФӨ, 2015 йыл, 9 сентябрь. /«Башинформ» мәғлүмәт агентлығы, Эльмира Сабирова/.
Өфөнөң ике юғары уҡыу йорто RAEХ («Эксперт РА») агентлығының Рәсәйҙең иң яҡшы университеттары рейтингына инде. Өфө дәүләт нефть техник университеты «Техник, тәбиғи-фәнни йүнәлештәр һәм аныҡ фәндәр» өлкәһендә 50 иң яҡшы вуздар исемлегендә 28 урынды биләне. Өҫтәүенә Өфө дәүләт нефть техник университеты былтырғы рейтинг менән сағыштырғанда ике баҫҡысҡа юғары күтәрелде.
Тағы ла бер уҡыу йорто — Башҡорт дәүләт университеты «Иҡтисад һәм идара итеү» өлкәһендә 50 иң яҡшы вуздар исемлегендә 44-се урында. 2014 йылда Башҡорт дәүләт университеты рейтингка индерелмәгән.
Рейтингтар 2012-2015 йылдарҙа «Эксперт РА» агентлығы үткәргән һорау алыуҙарҙа ҡатнашыусыларҙың юғары уҡыу йорттарын баһалау һөҙөмтәһен сағылдыра. Респонденттарҙың белем сифаты, вуз тамамлаусыларҙың эш биреүселәргә талап ителеүе, шулай уҡ ғилми-тикшеренеү эшмәкәрлегенең кимәле тураһында фекерҙәре иҫәпкә алынған. Һорау алыуҙарҙа академия һәм фәнни берләшмә, эш биреүсе компания вәкилдәре, студенттар һәм уҡыу йортон тамамлаусылар ҡатнашҡан. Респонденттарҙың дөйөм һаны 34 меңдән ашҡан.


text:
Өфөлә предприятиеларҙың инновацияларға сығымдары 2011 йылда 4,7 млрд һумдан ашҡан
Өфө предприятиеларының инновацион әүҙемлеге арта. Был баш ҡала предприятиеларының 2011 йылдағы эшмәкәрлегенең йомғаҡтарында сағыла.
Өфө хакимиәтенең сәнәғәт бүлеге мәғлүмәттәренә ярашлы, инновацион эшмәкәрлек алып барған, технологик, ойоштороу йәки маркетинг инновациялары менән шөғөлләнгән ойошмалар иҫәбе 2010 йыл менән сағыштырғанда 31-ҙән 46-ға тиклем артҡан. Тикшерелгән предприятиеларҙың дөйөм иҫәбендә уларҙың сағыштырмаса ауырлығы 14,2 процентты тәшкил иткән.
Тейәлгән продукцияның һәм күрһәтелгән хеҙмәттәрҙең дөйөм күләмендә инновацион изделиелар өлөшө 2010 йылдағы 4,3 процент урынына 5 процентты тәшкил иткән. 2011 йылда предприятиеларҙың инновацияларға сығымдары 4,7 млрд һумдан ашыу суммаға еткән. Шуларҙың 33 проценттан ашыуы — технологик инновацияларға бәйле машиналар һәм ҡорамалдар һатып алыуға, 12 проценты яңы технологиялар һатып алыуға йүнәлтелгән, тип хәбәр иттеләр ҡала хакимиәтенең сәнәғәт бүлегендә.


text:
Әмир Абдразаҡов – Башҡортостандың кино сәнғәтенә нигеҙ һалыусы, милли мәҙәниәт йөрөтөүсеһе һәм һаҡлаусыһы
Бөгөн Башҡортостандың күренекле мәҙәниәт хеҙмәткәре, республикабыҙҙың кино сәнғәтенә нигеҙ һалыусы Әмир Ғәбделмән улы Абдразаҡовҡа 80 йәш тулыр ине. Ул ғәжәп күп яҡлы шәхес булды. Үҙ ғүмере эсендә ул үҙен һәләтле актер, режиссер, сценарий төҙөүсе һәм педагог итеп күрһәтте.
Әмир Абдразаҡов 1934 йылдың 15 ғинуарында Ырымбур өлкәһе Александровка районының Ҡайыпҡол ауылында тыуған. Моңға һөйөү уның менән ғүмер буйы бергә бара. Уның атаһы Ғәбделмән ағай – фронтовик, колхоз һәм ауыл советы рәйесе – башҡорт халыҡ йырҙарын оҫта башҡарыусы. Мәктәптә уҡыған сағында Әмир бик күп музыка ҡоралдарында үҙаллы уйнарға өйрәнә, айырыуса уға мандолина оҡшай. Моңға һөйөүҙе Әмир Ғәбделмән улының балалары – Асҡар һәм Илдарҙа ҙа үҙ итә, улар күренекле опера йырсылары.
1959 йылда Пыжков и Бибиков курстары буйынса Мәскәүҙәге А.В.Луначарский исемендәге Дәүләт театр сәнғәте институтын (ГИТИС) тамамлай. 1959-1962 йылдарҙа М.Ғафури исемендәге Башҡорт дәүләт академия драма театрында эшләй. Сағыу шәхес һәм тәбиғәттән актерлыҡ талантына эйә булыусы Әмир Ғәбделмән улы классик спектаклдәрҙә иҫ киткес сәхнә образдары тыуҙыра. Алексей Арбузовтың «Сәйәхәт йылдары» пьесаһында Ведерников роле тәүге образы. Ул Әнғәм Атнабаевтың «Ул ҡайтты» пьесаһында Тимербулатты, Джемалдың «Ҡара сәскәләр» драмаһында Надирҙы, Назар Нәжмиҙең «Егет егетлеген итә» пьесаһында Хаернасты һәм башҡа ролдәрҙе иҫ киткес уйнай.
1962 йылда Әмир Абдразаҡов Башҡортостан АССР-ның Министрҙар Советы ҡарамағындағы Радио һәм телевидение тапшырыуҙары буйынса комитетына режиссерлыҡ эшенә күсә. Абдразаҡов Башҡортостан телевидениеһының алтын фондына ингән 50-нән ашыу фильмды эшләй. Улар араһында – Яныбай Хамматовтың «Бөртөкләп йыйыла алтын» һәм Ғәли Ибраһимовтың «Кинйә» романдары буйынса беренсе күп сериялы фильмдар.
1991 йылдан алып «Башҡортостан» киностудияһының беренсе директоры булып эшләп, Әмир Ғәбделмән улы республикала кино сәнғәтен булдырыуға һәм үҫтереүгә ҙур өлөш индерә. Ул «Әхмәтзәки Вәлиди Туған», «Аҡмулла», «Халҡым һағышы», «Башҡорт туйы», «Ишмулла», «Күңелем ҡанаттары», «Заһир Исмәғилов» һәм тыуған төйәгенең күренекле мәҙәниәт хеҙмәткәрҙәренә арналған бик күп башҡа документаль һәм нәфис фильмдар төшөрә. 2008 йылдың 22 февралендә премьераһы үткән, Башҡортостандың халыҡ яҙыусыһы Зәйнәб Биишева тураһында «Беҙҙең Зәйнәб» документаль таҫмаһы уның тамамланған һуңғы ижад эше була.
Ҡыҙғанысҡа ҡаршы «Ҡанаттарым минең» исемле фильмы тамамланмай ҡала, ул уны үҙенең ижади биографияһында иң мөһим тип иҫәпләй. Фильм нигеҙендә улдары – донъя кимәлендә танылыу яулаған опера йырсылары Асҡар һәм Илдар Абдразаҡовтар, тураһында тарих булырға тейеш ине.
Башҡортостан һәм Рәсәй мәҙәниәте үҫешенә ҙур өлөш индергәне өсөн Әмир Ғәбделмән улына «БАССР-ҙың атҡаҙанған мәҙәниәт хеҙмәткәре» почетлы исеме бирелә. Уның милли батырыбыҙ Салауат Юлаевтың тормошо һәм батырлығы тураһында «Һынмаған рух» тарихи-биографик киноочергы Башҡортостан Республикаһының Салауат Юлаев исемендәге дәүләт премияһы менән баһалана. Әмир Абдразаҡов Башҡортостан Республикаһы Кинематографистар союзы рәйесе, «Ника» Рәсәй кинематография сәнғәте академияһының мөхбир ағзаһы, Рәсәй Кинорежиссерҙар гильдияһы ағзаһы, Башҡортостан Республикаһы Театр эшмәкәрҙәре союзы идаралығы ағзаһы итеп һайлана. 1994 йылдан алып Өфө сәнғәт институтында уҡыта.
Әмир Абдразаҡов ауыр һәм оҙаҡ ауырығандан һуң 2008 йылдың 6 мартында 75-се йәшендә вафат була, Өфөлә ерләнә. 2009 йылдың 15 декабрендә Әмир Ғәбделмән улы йәшәгән, Өфөнөң Ғафури урамы, 6 адресы буйынса таҡтаташ асыла. Уға үлгәндән һуң, 2010 йылда Зәйнәб Биишева исемендәге премия бирелә. 2013 йылда «Китап» нәшриәтендә ошо күренекле мәҙәниәт эшмәкәренең тормошо һәм ижады тураһында «Дала бөркөтө» исемле китап сыға.


text:
Ҡаҙағстан делегацияһы Башҡортостандың Сауҙа-сәнәғәт палатаһында булды
Ҡаҙағстандың эшлекле даирәһе делегацияһының Өфөгә визиты тамамланды. 28-29 февралдә ҡунаҡтар Башҡортостандың баш ҡалаһында Инновация-сәнәғәт салоны эшендә ҡатнашты, шулай уҡ Өфөнөң һәм Стәрлетамаҡтың эре предприятиеларында бер нисә осрашыу үткәрҙе. Һөҙөмтәлә нефть промыслаһы ҡорамалдарын поставкалау өлкәһендә хеҙмәттәшлек итеү тураһында килешеүҙәр төҙөлдө.
«Мунайаспап» акционерҙар йәмғиәтенең генераль директоры Сеильбек Калаков (Алматы), Башҡортостандың Ҡаҙағстан Республикаһындағы вәкиле урынбаҫары Ренарт Яунбаев, «Акмолинск вагон ремонтлау заводы» акционерҙар йәмғиәтенең баш механигы Владимир Бойцов (Астана) һәм Ҡаҙағстандың башҡа предприятиелары вәкилдәре Башҡортостандың Сауҙа-сәнәғәт палатаһында булды.
Осрашыу барышында нефть промыслаһы ҡорамалдары һәм машиналар эшләү өлкәһендә ике төбәк араһында сәнәғәт бәйләнештәрен үҫтереү мәсьәләләре хаҡында һүҙ барҙы, тип хәбәр иттеләр Башҡортостан Республикаһы Сауҙа-сәнәғәт палатаһының матбуғат хеҙмәтенән. Төбәктең Сауҙа-сәнәғәт палатаһы менән иғлан ителгән «Технологиялар артынан поход» сиктәрендә ағымдағы йылда Башҡортостандың эшлекле даирәһе яуап визиты менән Ҡаҙағстанға барасаҡ.


text:
Дәүләт хеҙмәт инспекцияһы Ҡырмыҡалы районында почтальонды үлтереүҙе хеҙмәт урынындағы бәхетһеҙ осраҡ тип тапты
Дәүләт хеҙмәт инспекцияһы Ҡырмыҡалы районында почтальонды үлтереүҙе хеҙмәт урынындағы бәхетһеҙ осраҡ тип тапты.
Һәләк булыусыға эш биреүсегә штраф янай шулай уҡ почтальондың яҡындары компенсация түләүҙе лә талап итә ала. Иҫегеҙгә төшөрәбеҙ, өс почтальон Ибраһим станцияһына пенсия таратырға килә. Аҡсаларҙы өләшеп бөткәс уларҙың икәүһе билдәләнгән урынға килә. Ә өсөнсөһөн тимер юлда үлгән килеш табалар. Сумкалағы 900 мең аҡса ла юғала.


text:
Баш ҡала халҡы итте ике тапҡырға күберәк һатып ала башланы
Өфө халҡы быйыл ит йәрминкәләрендә былтырғыға ҡарағанда ике тапҡырға күберәк ит һатып алды. Был турала Өфө ҡала хакимиәтендәге кәңәшмәлә уның башлығы Павел Качкаев хәбәр итте.
— Өфөгә ит йәрминкәләренә продукцияны 1600 машинала килтерҙеләр, — тине ул. — Хаҡтарға килгәндә, һарыҡ һәм һыйыр итенең хаҡы былтырғы кеүек үк, ә йылҡы һәм сусҡа ите һиҙелерлек ҡиммәтәйҙе. Шуға ҡарамаҫтан, уларға ла талап юғары.
Павел Качкаев әйтеүенсә, Өфөләге йәрминкәләрҙә ҡош ите лә күпләп һатылды.


text:
Республикала 7,7 мең күп балалы ғаилә бушлай ер участкалары алған
Башҡортостанда 7,7 мең күп балалы ғаилә һәм инвалид бала тәрбиәләгән 1,4 мең ғаилә бушлай ер участкалары алған. Был категорияға ҡараған барлыҡ ғаиләләр, уларҙың торлаҡ шарттарын яҡшыртыуға мохтаж булыу-булмауына ҡарамай, бушлай ер участкаһы алыу хоҡуғына эйә.
Башҡортостан Президенты Рөстәм Хәмитов участкаларҙы инженерлыҡ һәм социаль инфраструктура булған ерҙән бүлергә ҡушты. БР Хөкүмәте мәғлүмәте буйынса, был бурыс ерҙәрҙе бер категориянан икенсеһенә күсереү һәм ауылдарҙың сиктәрен киңәйтеү юлы менән үтәлә.
Бөгөн республикала өс һәм унан да күберәк бала тәрбиәләгән 36,7 мең күп балалы ғаилә һәм инвалид бала тәрбиәләгән 12,5 мең ғаилә йәшәй. Бушлай ер участкаһы алыу өсөн 17740 күп балалы ғаилә һәм инвалид бала тәрбиәләгән 4010 ғаилә сиратҡа торған.
Төбәктә 3395 ер участкаһына биләү хоҡуғы теркәлгән. 1021 күп балалы ғаилә үҙҙәренең участкаларында төҙөлөш эштәре алып бара, 436 ғаилә ерҙәрен һатҡан.
Республика Хөкүмәтендә билдәләүҙәренсә, бушлай ер участкалары бүлеү буйынса эш түбәндәге райондарҙа әүҙем алып барыла: Әбйәлил, Баҡалы, Бөрө, Бөрйән, Ғафури, Дәүләкән, Ейәнсура, Ҡырмыҫҡалы, Краснокама, Күгәрсен, Кушнаренко, Мәләүез, Мишкә, Нуриман, Стәрлебаш, Туймазы, Учалы һәм Өфө райондары.


text:
Борай районында «Йәйғор» республика балалар ижады конкурсында еңеүселәр билдәләнде
Борай ауылында IV «Йәйғор» республика балалар-үҫмерҙәр ижады конкурсы үтте. Һайлап алыу турынан һуң финалға 60-ҡа яҡын коллектив һәм башҡарыусы сыҡты, тип хәбәр иттеләр Республика халыҡ ижады үҙәгенән. 15 августа 500-гә яҡын йәш артист — вокалсылар, бейеүселәр, яттан шиғыр һөйләүселәр, музыканттар, акробаттар, гимнастар, цирк артистары үҙ һәләттәрен күрһәтте.
Республика мәҙәниәт хеҙмәткәрҙәре профсоюзы етәксеһе Александр Кузьменко етәкселегендәге жюри составында театр режиссеры Мәсәлим Күлбаев, композитор Нур Даутов, журналист Азамат Юлдашбаев һәм Республика халыҡ ижады үҙәгенең баш белгесе Тәнзилә Ҡалмырҙина булды.
Шулай итеп, Борай районының «Инеш» вокал ансамбле Гран-приға лайыҡ булды. Беренсе урынды – Белорет районынан Эльвина Сәлихова, икенсе урынды – Дүртөйлө районының Инвалидтар йорт-интернаты ансамбле һәм Өфө районынан Ирина Гуц, өсөнсө урынды Әлиә Йәнбирҙина (Әбйәлил районы), Айназ Минәзева (Борай районы), Рената Ҡарлыханова (Бәләбәй) һәм Эльвина Исламова (Салауат районы) лайыҡ булды.
Еңеүселәргә наградаларҙы Башҡортостандың мәҙәниәт министры Әминә Шафиҡова тапшырҙы. Шулай уҡ ун дипломант тәбрикләнде. Бөтә финалсылар дипломдар менән бүләкләнде. Гала-концерт алдынан бәйгелә ҡатнашыусылар Борай районының иҫтәлекле урындарында булды, ә коллектив етәкселәре һәм уҡытыусыар балалар ижадын үҫтереү мәсьәләләре буйынса түңәрәк өҫтәл үткәрҙе.


text:
Төбәктә «Башҡортостан – Афғанстан дуҫлыҡ йәмғиәте» булдырылды
Рәсәй Юстиция министрлығының Башҡортостан буйынса Идаралығында коммерцияға ҡарамаған дүрт яңы ойошма дәүләт теркәүе үтте. Республикала «Халыҡтар көсө» төбәк йәмәғәт үҫеш фонды, Башҡортостан мосолмандарының Диниә назараты ҡарамағында Әбйәлил районының Туйыш ауылында урындағы мосолмандарҙың дини ойошмаһы, Рәсәй мосолмандарының Үҙәк диниә назараты ҡарамағында Нуриман районының Байгилде ауылында урындағы мосолмандарҙың «Мәхәллә» дини ойошмаһы, шулай уҡ «Башҡортостан – Афғанстан дуҫлыҡ йәмғиәте» төбәк йәмәғәт ойошмаһы булдырылды.
Бынан тыш, Өфө ҡалаһы Орджоникидзе районының 71-се урта дөйөм белем биреү мәктәбе муниципаль мәғариф учреждениеһының Попечителлек советы автономиялы коммерцияға ҡарамаған ойошмаһы бөтөрөлдө һәм Юридик шәхестәрҙең берҙәм дәүләт реестрынан сығарылды.
Тулыраҡ мәғлүмәт – РФ Юстиция министрлығының Башҡортостан буйынса Идаралығы сайтында.


text:
Фото:
Өфө юлдарында тәүге инновацион билдәләр төшөрөлдө
Фото:
Өфөлә, Достоевский һәм Ленин урамдары мөйөшөндә юл билдәләрен ҡабатлаған инновацион билдәләр төшөрөлдө. Улар термопластиктан эшләнгән. Билдәләр һауа температураһы үҙгәреүенә, химик һәм метеорологик тәҫьир итеүгә тулыһынса яраҡлаштырылған.
Уларҙы етештереүсе һәм подрядсы булып «Гевеко» компаниялар төркөмөнә ингән «ЛКФ Ваймаркеринг» асыҡ акционерҙар йәмғиәте (Санкт-Петербург) сығыш яһай. Заказсыһы — «Яһалма ҡоролмаларҙы ремонтлау һәм ҡарау буйынса махсуслаштырылған идаралыҡ» муниципаль унитар предприятиеһы («СУРСИС»).
— Термопластиктан яһалған юл билдәләре күпкә оҙағыраҡ хеҙмәт итә, — тине «ЛКФ Ваймаркеринг» асыҡ акционерҙар йәмғиәте етәксеһе Юлиә Мирошина. – Уларҙың составына ҡараңғыла яҡтыра торған бәләкәй быяла шарҙар инә. Билдәләр төҫлө һәм ҙур итеп эшләнгән, быларҙың барыһы ла водителдәрҙең күреү мөмкинлеген яҡшыртыуға йоғонто яһай.
Бындай билдәләр Рәсәйҙең бихисап ҙур ҡалаларында уңышлы ҡулланыла. «Башинформ» агентлығына «СУРСИС» муниципаль унитар предприятиеһы вәкиле Вадим Ҡадыров һөйләүенсә, Өфөлә был әлегә һынап ҡарау маҡсатында ойошторола.
— Билдәләрҙең ни тиклем оҙаҡ хеҙмәт итеүен ҡарап ҡарарбыҙ, — тине ул. – Һөҙөмтәләр ыңғай булһа, эште ҡаланың башҡа участкаларында ла дауам итергә планлаштырабыҙ.


text:
Уҡыусылар балиғ булмағандарҙың хеҙмәт хоҡуҡтарын өйрәнәсәк
Республикабыҙҙың бөтә мәктәптәрендә балиғ булмаған хеҙмәткәрҙәрҙең хеҙмәт хоҡуҡтарын һәм уларҙы яҡлауҙа профсоюздарҙың ролен өйрәнеүгә арналған махсус дәрестәр һәм класс сәғәттәре ойоштороласаҡ. БР Профсоюздар федерацияһы матбуғат хеҙмәтенән хәбәр итеүҙәренсә, тейешле рекомендациялар республиканың Мәғариф министрлығы менән берлектә БР Профсоюздар федерацияһы тарафынан ҡабул ителде.
Мәктәптәрҙә бындай дәрестәр үткәреү зарурлығы күп үҫмерҙәр йәйге каникул осоронда ваҡытлыса эшкә урынлашыуы менән бәйле килеп тыуҙы. Бындай осраҡта улар үҙ хоҡуҡтары тураһында ни ҙә булһа белергә тейеш.
Былтыр республиканың мәшғүллек үҙәктәре тарафынан 14 йәштән 18 йәшкә тиклемге 31,8 мең үҫмер ваҡытлыса эшкә урынлаштырылды, уларҙың 40,5 проценты — ауыл ерендә. Бында иҡтисадтың төрлө тармаҡтары йәш хеҙмәт ресурстарын тигеҙ ҡабул итмәй. Мәҫәлән, бөгөн хеҙмәтләндереүҙәр һәм эшҡыуарлыҡ өлкәһендә йәштәр байтаҡ, ә социаль һәм бюджет өлкәһендә йәш хеҙмәткәрҙәр өлөшө бик аҙ.


text:
Төбәктә «500 ферма» программаһы сиктәрендә 30 комплекс яңыртылған
Башҡортостанда «500 ферма» программаһы сиктәрендә яңыртыла башлаған 68 ферманың утыҙынсыһы файҙаланыуға тапшырылды, тип хәбәр иттеләр республиканың аграр ведомствоһының матбуғат хеҙмәтенән.
Асҡын районының «Ҡуяштыр» ауыл хужалығы етештереү кооперативында 300 башҡа иҫәпләнгән һыйыр аҙбары ремонтланған һәм йыһазландырылған. Реконструкцияланған биналарҙа фермерҙар тоҡомло мал аҫрарға ниәтләй.
Иглин районының «Агротех» яуаплылығы сикләнгән йәмғиәтендә ике һыйыр аҙбары һәм бер быҙау аҙбары яңыртылған. Быйыл көҙ Финляндиянан килтерелгән айшир тоҡомло 154 баш һыйыр өй туйлаған да инде. Быҙау аҙбарында бындай тоҡомло 12 быҙау аҫрала. Ферманы яңыртыу, тоҡомло мал һатып алыу менән бер рәттән, яҡынса 40 миллион һумға төшкән. Сығымдарҙың бер өлөшө – 12 миллион һумдан ашыуы – төҙөлөш-монтажлау эштәренә, техника һәм ҡорамалдар һатып алыуға бирелгән субсидия иҫәбенә ҡапланған.


text:
БашДУ Инженер кадрҙарының квалификацияларын күтәреү Президент программаһы конкурсында еңеүселәр иҫәбендә
Башҡорт дәүләт университетының Өҙлөкһөҙ белем биреү институты инженерлыҡ факультеты менән берлектә 2014 йылда Инженер кадрҙарының квалификацияларын күтәреү Президент программаһы конкурсында ҡатнашты.
Еңеүселәр иҫәбенә БашДУ-ның ике өҫтәмә белем биреү программаһы инде: «Технологик ҡорамалдың инжинирингы» һәм «Техник һәм технологик комплекстар проектлау». Уларҙы тормошҡа ашырыуға 1 миллион 520 мең һум күләмендә федераль субсидия бүленгән, тип хәбәр итә юғары уҡыу йортоноң матбуғат хеҙмәте.
Конкурс һайлап алыуында 100-ҙән ашыу юғары уҡыу йорто ҡатнашҡан, шул иҫәптән биш федераль, туғыҙ милли тикшеренеү, 38 техник.
2012-2014 йылдарға Инженер кадрҙарының квалификацияларын күтәреү Президент программаһы сиктәрендә Башҡорт дәүләт университеты проекттары ике тапҡыр (2012 һәм 2013 йылдарҙа) һайлап алыуҙы уңышлы үткән һәм 7,8 миллион һум күләмендә финанслау алған.


text:
Экология министрлығы уҙып барыусы йылға йомғаҡ яһай
2010 йылдың туғыҙ айында БР Экология һәм тәбиғәттән файҙаланыу министрлығы һыу мөнәсәбәттәре өлкәһендә ҙур эш үткәрҙе. Атап әйткәндә, ташҡын осоронда һыуҙарҙы аварияһыҙ үткәреү тәьмин ителде.
Министрлыҡтың матбуғат хеҙмәте хәбәр итеүенсә, ташҡынға ҡаршы саралар үткәреүгә республика бюджетынан 2010 йылда 2031,2 мең һум аҡса бүленде.
Бынан тыш, һыу менән файҙаланыуға 97 договор һәм өҫтәмә килешеү төҙөлдө, шулай уҡ һыу объекттары менән файҙаланыу хоҡуғына 22 ҡарар ҡабул ителде.
«Экология һәм БР-ҙың тәбиғәт ресурстары» республика маҡсатлы программаһын тормошҡа ашырыу сиктәрендә 14 муниципаль райондан һаҡлау срогы үткән һәм файҙаланыу тыйылған 50 тонна пестицидтар сығарылды һәм утилләштерелде.


text:
Өфөлә профсоюздарҙың Беренсе май акцияһы үттеФото: Олег Яровиков
Өфөлә профсоюздарҙың Беренсе май акцияһы үтте
Өфөлә профсоюздарҙың Беренсе май акцияһы үттеФото: Олег Яровиков
Башҡортостан хеҙмәтсәндәре Яҙ һәм хеҙмәт байрамын билдәләне. Республикалағы төп беренсе май акцияһы Өфөнөң В.И.Ленин майҙанында йәйелдерелде. Ул ҡала хакимиәте ярҙамында БР Профсоюздар федерацияһы менән ойошторолдо һәм «Ғәҙеллек төҙөргә бирәһеңме!» девизы аҫтында үтте.
Төшкө ун икелә майҙанда бер нисә меңләп кеше йыйылды. Хеҙмәтсәндәр митингыла иғлан иткән төп талаптар ғәҙел һәм, дөйөм алғанда, күптән традицияға ингән. Улар «Лайыҡлы эш хаҡы өсөн!», «Халыҡтың тулы мәшғүллеге өсөн!», «Хәүефһеҙ эш шарттары өсөн!», «Ышаныслы социаль гарантиялар өсөн!», «Йәштәрҙең һәм ветерандарҙың именлеге өсөн!» сығыш яһаны.
Митингыла БР Профсоюздар федерацияһы, тармаҡ профсоюздары комитеты етәкселеге, ҡала хакимиәтенең, хеҙмәт коллективтарының вәкилдәре сығыш яһаны. Акцияға «Берҙәм Рәсәй» партияһының һәм «Берҙәм Рәсәйҙең Йәш Гвардияһы»ның төбәк бүлексәләре лә ҡушылды.
БР Профсоюздар федерацияһы рәйесе Әмирхан Сәмерханов үҙенең сығышында эш хаҡының түбән булыуын илдәге төп социаль проблема тип атаны. Уның һүҙҙәренсә, Рәсәйҙә әле килеме йәшәү минимумынан түбән 18 миллиондан ашыу фәҡир иҫәпләнә, ә Башҡортостанда улар — 400 меңдән ашыу.
Өфө ҡалаһы ҡала округы хакимиәте башлығы Ирек Ялалов быйыл маевкаға 110 йыл тулыуын билдәләп, төрлө милләт вәкилдәрен, төрлө дин тотҡан кешеләрҙе берләштергән был байрам Башҡортостандың баш ҡалаһында һәр ваҡыт киң билдәләнде, тип һыҙыҡ өҫтөнә алды. Бөгөн дә был традиция һаҡлана, Яҙ һәм хеҙмәт байрамы алдынан Өфөлә ике дөйөм ҡала өмәһе үтте, унда тиҫтә меңләп кеше ҡатнашты.
Митингыла сығыш яһаусылар илдәге һалым һалыу системаһының ғәҙел булмауына баҫым яһаны: Рәсәйҙә байҙар ҙа, ярлылар ҙа бер үк һалым түләй (13%). Улар байҙар өсөн һалымды арттырыуҙы, ә йәшәү минимумынан кәм табыш алғандарҙы һалымдан азат итеүҙе талап итте.
Акция сиктәрендә йәнә концерт ойошторолдо һәм «Беренсе май. Хеҙмәтсәндәр. Профсоюздар» тип аталған балалар һүрәттәре конкурсына йомғаҡ яһалды.


text:
Башҡортостанда математика буйынса БДИ һөҙөмтәләре билдәле булды: 4266 кеше имтиханды тапшыра алманы
ӨФӨ, 2015 йыл, 16 июнь. /«Башинформ» мәғлүмәт агентлығы, Эльмира Сабирова/.
Башҡортостанда математиканан профилле Берҙәм дәүләт имтиханы һөҙөмтәләре билдәле булды. Имтиханда 17027 кеше ҡатнашты. Иҫегеҙгә төшөрәбеҙ, быйыл сығарылыш класс уҡыусыларына математика буйынса БДИ тапшырыу өсөн профилле йәки база кимәлен һайлау мөмкинлеге бирелде.
Башҡортостандың Мәғариф министрлығынан хәбәр итеүҙәренсә, бер кем дә йөҙ балға яҙмаған, өс уҡыусы 98 балл йыйған – икәүһе Өфөнән һәм берәүһе Белорет районынан. 294 ҡатнашыусы 80 һәм унан юғарыраҡ балл (1,7 процент) туплаған. Республикала профилле кимәлдәге математика буйынса уртаса балл – 42,8. Сағыштырыу өсөн: былтыр ул 44,6 балл тәшкил итте.
4266 кеше һынауҙы бирә алманы. Әгәр ҙә уларҙың рус теленән БДИ һөҙөмтәләре 24 балдан күберәк булһа, 23 июндә имтиханды ҡабаттан тапшырасаҡ.


text:
Миграция хеҙмәте ярҙам һорап мөрәжәғәт итә
Миграция хеҙмәте хеҙмәткәрҙәре менән сит ил граждандары тарафынан законһыҙ миграцияны иҫкәртеү буйынса даими тикшереү алып барыла.
«Башинформ» агентлығына Рәсәй Федераль миграция хеҙмәтенең БР буйынса идаралығы матбуғат хеҙмәтенән хәбәр итеүҙәренсә, һуңғы арала Черкизов баҙарын япҡандан һуң Мәскәүҙән Башҡортостанға килеүсе Вьетнам граждандарының артыуы күҙәтелә. Был граждандар республикаға законһыҙ үтеп ингән, миграция теркәлеүе үтмәгән.
Рәсәй Федераль миграция хеҙмәтенең БР буйынса идаралығы һуңынан тикшереү маҡсатында сит ил граждандары күпләп йәшәгән урындарҙы асыҡлау өсөн республика халҡына мөрәжәғәт итә.
«Әгәр һеҙҙә бындай мәғлүмәт бар икән, һеҙ Рәсәй Федераль миграция хеҙмәтенең БР буйынса идаралығына 237-14-80, 237-46-08, 237-06-00, 251-52-14, 279-47-80 (ышаныс телефоны) телефондары буйынса шылтырата алаһығыҙ, шулай уҡ www.fmsrb.ru сайтының Баһалама, ялыуҙар, тәҡдимдәр бүлегендә лә мәғлүмәт ҡалдыра алаһығыҙ», — тиелә Рәсәй Федераль миграция хеҙмәтенең БР буйынса идаралығының матбуғат хеҙмәте менән йома көндө таратылған мөрәжәғәтендә.


text:
Фото:
Пермь башҡорттары делегацияһы Өфөгә килде
Фото:
Хакимиәт етәксеһе — Район башҡорттары ҡоролтайы рәйесе Сергей Ибраев етәкселегендәге Барҙым районы делегацияһының БР Хөкүмәте Премьер-министры урынбаҫары Зөһрә Рәхмәтуллина менән әңгәмәһе Пермь крайының Барҙым районы (башҡорттар компактлы йәшәгән район) менән хеҙмәттәшлекте үҫтереү перспективаларына арналды.
Пермь крайында 40 меңдән ашыу башҡорт йәшәй, уларҙың 17 меңе Барҙым районында тыуып үҫкән.
Район халҡы Башҡортостан менән тығыҙ бәйләнештә. Йыл һайын үткәрелгән «Барҙа йыйыны» байрамы ла мәҙәни хеҙмәттәшлектең бер өлөшө була ала.
– Быйыл беҙ Башҡортостан Республикаһы делегацияһын да үҙебеҙҙә ҡунаҡта күреүебеҙгә шат булыр инек, – тине Сергей Ибраев.
Зөһрә Рәхмәтуллина үҙ сиратында 1995 йылдағы Милләт-ара мөнәсәбәттәр, төбәк-ара фәнни-техник һәм мәҙәни хеҙмәттәшлек тураһындағы килешеүҙе яңыртыу кәрәклеген һыҙыҡ өҫтөнә алды, ул артабан төбәктәрҙең үҙ-ара килешеп эш итеүенең нигеҙенә әйләнергә тейеш.
Осрашыу дауамында мәҙәниәт һәм мәғариф өлкәһендәге мәсьәләләрҙән тыш «Рәсәй Федерацияһы башҡорттары» дәүләт программаһын ғәмәлгә ашырыу сиктәрендә хеҙмәттәшлек перспективалары ла тикшерелде.


text:
Фото:
Леонид Макаревичтан рәхмәт хаты
Фото:
Башҡортостан Республикаһы Президенты М.Ғ. Рәхимов исеменә “Электр заводы” асыҡ акционерҙар йәмғиәтенең генераль директоры Л.В. Макаревичтан хат килде.
Хатта былай тиелә:
“Хөрмәтле Мортаза Ғөбәйҙулла улы!
“Электр заводы” асыҡ акционерҙар йәмғиәте коллективы исеменән һәм шәхсән үҙемдән Һеҙгә Өфө трансформатор заводының тәүге етештереү линияһын эшкә ҡушыуҙа ҡатнашҡан һәм РФ Хөкүмәте рәйесе В.В. Путиндың предприятиеға сәфәрен ойошторған өсөн рәхмәт белдерәм.
Яңы производство асыу — предприятиебыҙ өсөн иҫтәлекле ваҡиға, ә төбәк һәм тотош ил өсөн энергетика машиналары эшләүҙе аяҡҡа баҫтырыуҙа һәм үҫтереүҙә ғәйәт ҙур алға китеш ул.
Өфө трансформатор заводын эшкә ҡушыу — Рәсәй Федерацияһы Президенты һәм Хөкүмәте тарафынан иғлан ителгән энергетика машиналары эшләү тармағында сит илдән ҡайтарылған ҡорамалдарҙы алмаштырыу программаһын тормошҡа ашырыу юлында тағы ла бер етди аҙым.
Тотош быуат дауамында тиерлек “Электр заводы” асыҡ акционерҙар йәмғиәте Рәсәй иҡтисадының бөтә тармаҡтары өсөн сығарылған трансформатор, реактор һәм коммутация электр ҡорамалдарын донъяла төп етештереүсе булып ҡала. Компанияла 4,5 меңдән ашыу кеше эшләй.
Компанияның яңы предприятиеһы эшмәкәрлеге заманса электр-техник продукция сығарыуҙы тормошҡа ашырыу ғына түгел, шулай уҡ Башҡортостан Республикаһы һәм Волга буйы федераль округы электр энергетикаһын үҫтереүгә йүнәлтелгән күләмле проекттар эшләүҙә һәм тормошҡа ашырыуҙа әүҙем ҡатнашыу мөмкинлеге бирәсәк.
Беҙ Һеҙҙе компаниябыҙ предприятиеларында күреүебеҙгә һәр саҡ шатбыҙ һәм киләсәктә лә уңышлы хеҙмәттәшлеккә өмөт итәбеҙ!
Ихтирам менән, “Электр заводы” асыҡ акционерҙар йәмғиәтенең генераль директоры Л.В. Макаревич”.


text:
Дмитрий Медведев Евразия союзын булдырырға тәҡдим итте
Рәсәй Президенты Дмитрий Медведев Евразия союзын булдырырға тәҡдим итте, Рәсәйҙең яҡын күршеләрен был союз составына инергә саҡырҙы. Был идеяны ул «Берҙәм Рәсәй» бөтә Рәсәй сәйәси партияһы съезының икенсе этабында тәҡдим итте.
— Беҙ партнерҙарыбыҙ – Белоруссия һәм Ҡаҙағстан менән һөйләшеп, берләшеүгә йүнәлеш алдыҡ, — тине ул. – Күршеләребеҙ артабан да беҙгә ҡушылыр, тигән ышаныста ҡалам.
Дмитрий Медведев һүҙҙәре буйынса, бындай союз проекты союзға инәсәк дәүләттәрҙең тиң хоҡуҡлылығы, тарихи берҙәмлеге һәм иҡтисади тигеҙлеге нигеҙендә булдырыла.
— Яңы иҡтисади киңлек һәм яңы союз булдырыла, — тип билдәләне ул. – Беҙҙең тауарҙар һәм хеҙмәттәр өсөн ҙур баҙарҙар булдырабыҙ. Бергә көслөрәк тә, байыраҡ та буласаҡбыҙ. Яңы союз геосәйәси йәһәттән үҙебеҙҙе көслө тойоу мөмкинлеген генә бирмәйәсәк, ул Рәсәйҙә йәшәүсе һәр кешегә файҙаһын килтерәсәк.
Ил Президентының тәҡдимен Рәсәй Хөкүмәте рәйесе Владимир Путин да хупланы. Евразия союзы проекты Евразия киңлеге илдәренең бөгөнгө иҡтисади һәм мәҙәни үҫешенә тура килә һәм барыһы өсөн дә отошло буласаҡ, тип билдәләне ул.


text:
Фото:
Өфөлә ауыл хужалығы йәрминкәләре миҙгеле башлана
Фото:
25-26 сентябрҙә Өфөнөң 17 майҙанында традицион көҙгө ауыл хужалығы йәрминкәләре ойоштороласаҡ.
Башҡортостандың баш ҡалаһы Хакимиәтенең Мәғлүмәт һәм гуманитар сәйәсәт буйынса идаралығынан хәбәр итеүҙәренсә, ҡалаға Башҡортостандың ҡырҡ төбәгенән ауыл хужалығы тауарҙарын етештереүселәр киләсәк. Ылау 1300-ҙән ашыу йөк машинаһынан торасаҡ.
Йәрминкәлә киң ассортиментта ит-һөт продукттары, картуф, йәшелсәләр, бал, он, ярма һәм кондитер изделиелары тәҡдим ителәсәк.
Дим районында сауҙа «Алтын» сауҙа комплексы алдындағы майҙанда йәйелдереләсәк (Хәҡиҡәт урамы, 21).
Калинин районында ҡунаҡтарҙы «Ауыл хужалығы йәрминкәһе» сауҙа комплексы янындағы майҙанда көтәләр (Интернациональ урамы, 139);
— 15-се магазин алдындағы майҙанда (Баландин бульвары, Инорс биҫтәһе);
— «Беренсе ауыл хужалығы йәрминкәһе»ндә ( «Юлдаш» экологик агромаркеты, Өфө-Шакша юлының 3-сө километры);
— «Шакша» сауҙа комплексы янындағы майҙанда;
— «Йәшел» сауҙа комплексы янындағы майҙанда (Глинка урамы, 2).
Киров районы элекке «Аврора» кинотеатры (Эшсе хәбәрселәр урамы, 7) алдындағы майҙанға саҡыра.
Ленин районында аҙыҡ-түлек тейәгән йөк машиналары —Профсоюздар йорто алдындағы майҙанда ( Киров урамы, 1);
— «Заречный» сауҙа комплексы биләмәһендә урынлашасаҡ.
Орджоникидзе районында аҙыҡ-түлек түбәндәге майҙандарҙа һатыласаҡ:
— Серго Орджоникидзе исемендәге мәҙәниәт һарайы алдындағы майҙанда (Космонавтар урамы, 15);
— Еңеү урамында (Ҡулса һәм Калинин урамдары араһында);
— Тыныслыҡ һәм Яңы Черкассы урамдары киҫелешендә;
— «Лопатино» сауҙа-сервис комплексы янында (Вологда урамы, 107);
— «Тирәктәр» сауҙа комплексы янындағы майҙанда (Коммунарҙар урамы, 59).
Октябрь районында сауҙа итеү урындары:
— Спорт һарайы алдындағы майҙан, ( Р.Зорге урамы, 41);
— «Зинин» сауҙа-йәрминкә комплексы.
Совет районында ауылдан килгән ылауҙар Йәштәр мәҙәниәт һарайы алдындағы майҙандан урын аласаҡ (Октябрҙең 50 йыллығы урамы, 21).


text:
Өфө эш биреүселәре йәрминкәгә килеүселәргә 350 эш урыны тәҡдим итте
Кесе йома, 24 октябрҙә, Өфөнөң 38 эш биреүсеһе дәүләт милекселегенә ҡарамаған предприятиелар вакансиялары йәрминкәһендә ҡатнашты. Дөйөм алғанда, улар дәғүселәргә 350 буш эш урыны тәҡдим итте. Бында тәҡдим ителгән эш хаҡы 10-25 мең һум тәшкил итте.
Вакансиялар араһында — логист, стоматология поликлиникаһы администраторы, бухгалтер, һатыусы, ҡарауылсы, менеджер һәм видеокүҙәтеү операторы.
— Беҙҙең вакансиялар йәрмикәһенә килгән 320 кешенән 250-һе эш биреүселәр менән әңгәмәләшеүҙә ҡатнашты. Әңгәмәләшеү йомғаҡтары буйынса 100-ө эшкә саҡырыу алды. Тағы 165 кешене эш биреүселәр беҙҙең мәғлүмәттәр базаһынан һайлап алды, — тип хәбәр итте Өфөнөң Халыҡты эш менән тәьмин итеү үҙәге бүлеге начальнигы Ирина Турчина.
Киләһе вакансиялар йәрминкәһе 31 октябрҙә үткәреләсәк. Был юлы коммуналь, социаль һәм персональ хеҙмәтләндереүҙәр күрһәтеү менән шөғөлләнеүсе предприятиелар һәм ойошмалар үҙ вакантлы урындарын тәҡдим итәсәк.


text:
Өфө-Ҡазан юлдарында… Алексей Терещенко?
Башҡортостан менән Татарстан араһында тағы бер шым ғына низағ булып алыуы ихтимал.
Аленксей Терещенко Өфөгә Ҡазандан 2 йыл элек күсте. Аҡ барста йондоҙло Морозов, Зиновьев, Зариповтар араһында ул әллә ни балҡый алмай күләгәлә ҡалды, көслө хоккейсы булараҡ тап Салауат Юлаевта асылды. Хәҙер Ҡазан командаһы уны кире ҡайтарырға тырыша. Алексей Терещенко иһә спорт агентлыҡтарына әңгәмәләрендә миңә Салауат Юлаев командаһына барыһы ла күңелемә хуш килә тип белдерә.


text:
«Етәксенең шәхси ресурстарын үҫтереү» семинары үткәрелә
«Индиго» Ҡала психологик-медик-социаль оҙатыу үҙәге 2 мартта «Етәксенең шәхси ресурстарын үҫтереү» темаһына семинар үткәрә.
Үҙәктән хәбәр итеүҙәренсә, уның маҡсаты — үҙеңдә һәм башҡаларҙа лидерлыҡ потенциалын үҫтереү, хеҙмәткәрҙәр алдына бурыс ҡуйыуҙың заманса технологияларын үҙләштереү.
Семинарҙа ҡатнашыусылар алдында психологтар һәм «ИНДИГО» үҙәгенең йәштәр менән эшләү буйынса белгестәре сығыш яһаясаҡ.
«Лидерлыҡ. Уңышлы идара итеү факторҙары», «Ваҡыт – етәксенең төп ресурсы. Тайм-менеджменттың алтын ҡағиҙәләре», «Персонал менән идара итеү стратегияһы булараҡ маҡтау һәм тәнҡит», «Етәкселәрҙең профессиональ «өлгөрөүе», — бына лекциялар темалары.
Семинар сиктәрендә шулай уҡ «Хеҙмәткәрҙәрҙең шәхси мотивацияһы, йәғни индивидуаль ҡараш булдырыу» темаһына мастер-класс үткәреләсәк.
Сара 2006 – 2010 йылдарға «Башҡортостан баш ҡалаһы йәштәре» ҡала комплекслы программаһы сиктәрендә үткәрелә.


text:
Шаран районында күп балалы ғаилә «ГАЗель» микроавтобусы алды
Шаран районының Мичуринск ауылында йәшәгән Миңлевәлиевтар ғаиләһе 9 бала тәрбиәләй. Өлкән ҡыҙҙары Айһылыу быйыл һөнәрселек училищеһын тамамлаған, игеҙәктәр Әҙилә менән Айнур 7-се класҡа барған. Айгиз исемле улдары – 5-се класта, Ранис менән Регина 2-се класта белем ала, ә кескәй Лиана бала баҡсаһына йөрөй. Бәләкәстәр Рәнил менән Рәсил әсәләре менән өйҙә ултыра.
Ошо көндәрҙә ғаиләлә ҡыуаныслы ваҡиға булды – Рәсим менән Гөлнара Миңлевәлиевтар район хакимиәте хәстәрлеге менә бушлай «ГАЗель» микроавтобусы алды.
— Республика етәкселегенә күп балалы ғаиләләр хаҡында хәстәрлек күрһәткәне өсөн сикһеҙ рәхмәтлебеҙ, — тине ғаилә башлығы. – Бүләк алыуыбыҙға бик шатбыҙ. Хәҙер балалар менән уларҙың олатай-өләсәйҙәренә, туғандарға, район үҙәгенә, ҡалаға һәм тәбиғәткә ял итергә сыға алабыҙ.
Элегерәк, 2008 йылда, Шаран ауылында йәшәгән Әхмәтвәлиевтар ғаиләһе шулай уҡ «ГАЗель» микроавтобусы алғайны, тип хәбәр иттеләр район хакимиәтенән.


text:
«Байыҡ» конкурсының финалына 500 иң шәп бейеүсе йыйылды
ӨФӨ, 2014 йыл, 16 декабрь. /«Башинформ» мәғлүмәт агентлығы, Ләйлә Аралбаева/.
Өфөлә «Байыҡ» республика телевизион конкурсы финалистары билдәләнде. Сара Ҡала мәҙәниәт һарайында үтте, тип хәбәр итте Башҡортостан юлдаш телевидениеһының матбуғат секретары Альбина Ғатауллина.
Ир-егеттәр араһында Гран-при Ишембай районынан Эмил Һөйәрғоловҡа, ҡатын-ҡыҙҙар араһында — Баймаҡ районынан Рәмзиә Солтановаға тапшырылды. Ансамблдәр араһында Гран-при — Әбйәлил районынан «Йәшлек» һәм Баймаҡтан «Ирәндек» ансамблдәрендә.
Гала-концертта республиканың төрлө төбәктәренән 500-гә яҡын бейеүсе, шулай уҡ Һамарҙан, Чечнянан, Төньяҡ Осетиянан, Тыванан, Ҡырғыҙстандан килгән ҡунаҡтар сығыш яһаны.


text:
Фото:
Өфөлә яңы саҡырылыш республика парламентының беренсе ултырышы башланды
Фото:
Өфөлә Башҡортостан Республикаһы бишенсе саҡырылыш Дәүләт Йыйылышы – Ҡоролтайҙың беренсе ултырышы башланды. Унда Башҡортостан Республикаһы Президенты Рөстәм Хәмитов ҡатнаша. Ултырышҡа шулай уҡ Башҡортостандан РФ Федераль Йыйылышы Федерация Советы ағзалары, беҙҙең төбәктән Дәүләт Думаһы депутаттары, БР Хөкүмәте ағзалары, республиканың суд, хоҡуҡ тәртибен һаҡлау органдары етәкселәре, БР буйынса баш федераль инспектор, ҡала һәм район хакимиәттәре башлыҡтары, БР Йәмәғәт палатаһы, Дәүләт Йыйылышы ҡарамағындағы Йәштәр йәмәғәт палатаһы ағзалары һәм башҡалар саҡырылған.
Көн тәртибендә 10 мәсьәлә иҫәпләнә.
Беренсе ултырышта халыҡ тарафынан һайланған кешеләр БР Дәүләт Йыйылышы – Ҡоролтай рәйесен һайлаясаҡ, даими Комитеттар ойошторасаҡ, Рәсәй Федерацияһы Федераль Йыйылышының Федерация Советы ағзаһы – Башҡортостан Республикаһы бишенсе саҡырылыш Дәүләт Йыйылышы – Ҡоролтайҙан вәкилгә вәкәләттәр йөкмәтеү өсөн кандидатураны ҡараясаҡ.
Пленар ултырыш сиктәрендә республика парламенты мандат комиссияһы, Депутат этикаһы, Дәүләт Йыйылышы – Ҡоролтай наградалары буйынса комиссия ойоштороласаҡ.
Парламентарийҙар шулай уҡ «Башҡортостан Республикаһы бишенсе саҡырылыш Дәүләт Йыйылышы – Ҡоролтайының закон проекттары эше буйынса яҡынса программа тураһында» ҡарар ҡабул итергә тейеш.


text:
Өфөлә Сабый көнө билдәләнде
Өфөлә тәүге тапҡыр Сабый көнө билдәләнде. Ете яңы тыуған бала, уларҙың ата-әсәләре һәм туғандары БДМУ клиникаһының бала табыу бүлегендә үткән сараның төп геройҙары булды. Кескәйҙәр тәүге документтарын – тыуыу тураһындағы таныҡлыҡтар, шулай уҡ ойоштороусыларҙан бүләктәр алды.
Сараны Башҡортостандың Дәүләт Йыйылышы – Ҡоролтай ҡарамағындағы Йәштәр палатаһы, «Рәсәй ғаиләһе» Милли йәмәғәтселек комитеты, Башҡорт дәүләт медицина университеты, Башҡортостандың ЗАГС Идаралығы ойошторҙо.
28 декабрь көнө осраҡлы ғына һайланмаған. Рим-католик сиркәүендә был көн Изге сабыйҙарҙы иҫкә алыу көнө булараҡ билдәле.


text:
БДПУ студенттары Өфөнөң билдәле яҙыусыһы Сергей Круль менән осрашасаҡ
Өфө яҙыусыһы Сергей Круль менән осрашыу шаршамбы, 15 февралдә, М.Аҡмулла исемендәге Башҡорт дәүләт педагогия университеты китапханаһында үтәсәк.
Кисәлә уның «Девушка в синем» һәм «Мой отец – художник Леонид Круль» тип аталған әҙәби әҫәрҙәренә айырыуса иғтибар бүленәсәк. Сарала Өфөнөң мәҙәни берләшмәһе вәкилдәре, юғары уҡыу йорто уҡытыусылары һәм студенттары ҡатнашасаҡ. Сергей Круль әҫәрҙәренән өҙөктәрҙе Башҡортостандың атҡаҙанған артисы Александр Донгузов уҡып ишеттерәсәк.
Бынан тыш, осрашыуҙа ҡалабыҙҙың тарихи-мәҙәни ҡомартҡыларын һәм йолаларын һаҡлау мәсьәләләре лә ҡуҙғатыласаҡ.